description: Lendamine on kahtlemata kõige kiirem ja mugavam viis reisimiseks, kuid pikad lennureisid võivad ilma tegevuse ja meelelahutuseta kergesti väsitavaks ja igavaks muutuda.

title: Üheksa nõuannet, kuidas lennureisil igavust peletada

maintext:
Tutvu uute inimestega. Isegi kui sa ei ole kõige seltsivam inimene, siis proovi naabriga juttu teha ning võid üllatuda. Ehk saad teada põnevaid fakte sihtkoha kohta või õpid midagi huvitavat. Samuti võid ootamatult leida armastuse. Just selline juhtum leidis aset SmartLynx Airlinesi pardal neli aastat tagasi ning sel oktoobril tähistas õnnelik paar juba kolmandat pulma-aastapäeva reisiga Maltale.
Õpi võõrkeeli. Algteadmised reisisihtkoha kohaliku keele osas ei jäta vaid head muljet kohalikele, aga tulevad kasuks ka restoranis, bussijaamas, hotellis ja üldiselt võõras riigis hakkamasaamisel. Mobiilirakendused nagu Lingvist ja Duolingo on siinkohal suureks abiks ning võimaldavad koju jätta raske raamatu ning omandada teadmisi lihtsalt ja efektiivselt läbi nutiseadme.
Vaata filmi või kuula muusikat, et vältida lennuki loomulikku müra, aega sisustada ning lülitada end ümber puhkuse režiimile. Ära unusta oma seade enne lendu täis laadida ning võta kaasa ka kõrvaklapid, et mitte häirida kaasreisijaid. Kui sa ei jõua lennuks meelelahutust ette valmistada, siis võid kasvõi vahetult enne lendu laadida alla näiteks Spotify rakenduse, osta kasutusõiguse, et saaksid kuulata muusikat ka ilma internetita. Kindlasti pea meeles lennukis nutiseadmed lennurežiimile lülitada.
Tutvu sihtkoha kultuuriga ja tee plaane. Uude sihtkohta reisides ei saa teadmisi sealsest kultuurist olla kunagi liiga palju. Kui sa ei jõudnud ettevalmistustega varem tegeleda, saad kasutada lennuaega, et otsida välja konkreetsed kohad, mida soovid külastada ja asjad, mida proovida. Nii säästad aega ja sinu reis möödub sujuvamalt.
Koonda mõtteid värvides. Värviraamat ei ole ammu enam vaid lastele. Täiskasvanutele mõeldud värviraamatud on saanud väga menukaks just tänu värvimise teraapilisele ja rahustavale mõjule. Lennureis on suurepärane võimalus seda proovida ja värviraamat ei võta kohvris ka liiga palju ruumi.
Treeni oma aju. Sudokude ja ristsõnade seltsis möödub aeg lennates, samuti on see suurepärane ajutreening ning aitab end välja lülitada.
Mängi. Kui sa reisid lastega, siis aitavad erinevad lauamängud hoida lapsi tegevuses ning pakuvad võimaluse perel koos aega veeta. Juhul kui oma lemmikmängusid ei soovi reisile kaasa vedada, siis enamasti on lennukid varustatud erinevate lauamängudega, mida võib lennusaatjatelt küsida.
Võta aega, et nautida toitu ja jooke. Kui sa ei leidnud enne lennule kiirustamist aega, et süüa, siis kasuta võimalust teha seda lennureisi jooksul. Neelamine aitab kõrvu ka lukust lahti saada, mis omakorda muudab lendamise mugavamaks.
Tee pilte. Imelised vaated mägedest ja pilvedest, mida näed lennukiaknast, on väärt pildistamist, et neid ka hiljem nautida ja teistega jagada.


description: Eesti Turismifirmade Liidu hinnangul on Nordica strateegiline koostöö Poola lennufirmaga LOT Eesti reisiturule hea märk, sest laienev liinivõrk loob häid ühendusi lisaks Euroopale ka paljude Põhja-Ameerika ja Aasia sihtkohtadega ning loob võimalused rohkemate turistide jõudmiseks Eestisse.

title: ETFL: Nordica koostöö LOTiga annab Eesti turismile olulise tõuke

maintext:
Otselennud ning mugavad ühendused turistide jõudmisel Eestisse on võtmetähtsusega, sõnas Eesti Turismifirmade Liidu peasekretär Mariann Lugus. Samuti on oluline, et Eesti inimeste töölähetused ja puhkusereisid kulgeksid võimalikult sujuvalt, lisas ta.
«Strateegiline koostöö Kesk- ja Ida-Euroopa suurima lennufirmaga loob kahtlemata uusi ja häid võimalusi nii Eestisse jõudmiseks kui ka siit välja lendamiseks. Tervitame Nordica koostööd LOTiga ning usume, et turismisektor kui Eesti majanduse üks olulisemaid harusid sellest otsusest vaid võidab,» ütles Lugus.
Luguse hinnangul näitab pikaajaline strateegiline koostöö sellise kaliibriga ettevõttega stabiilsuse ja usaldusväärsuse kasvu meie enda lennukompanii vastu.

fasttext_language: et


authors:
Johanna Vahuri
Reisiportaali Toimetaja
Foto

description: Juba kolmandat korda nelja aasta jooksul pälvis ihaldatud tiitli Prantsusmaal asub Val Thorensi suusakuurort.

title: Selgus eelmise aasta parim suusakuurort

maintext:
Val Thorensist leiab pikad laskumised, head restoranid ning kustumatu ööelu. Lisaks on see kuurort üks suurest Les 3 Vallees ehk Kolme Oru suusapiirkonnast, mis on maailma suurim omavahel ühendatud suusaala, vahendab The Culture Trip ja Daily Mail.
Lisaks Val Thorensile kuulub Kolme Oru alla veel ka Courchevel ja Meribel. Hääletusel osalesid kokku 1,6 miljonit inimest 85st riigist. Kuurordi juhatajate sõnul on nad korduvalt tähtsa auhinna pälvinud pideva tagasiside küsimise tõttu.
2010. aastal seati kuurordis sisse kümne aasta pikkune strateegia, mille hulka kuulus 839 miljoni kulutamine innovatsioonile. Nii pannakse sel hooajal radadele monitooringu süsteemid, mis näitavad ära, millised rajad on tegelikult kõige tihedama liiklusega. Sellist süsteemi ei ole Prantsusmaal varem kasutatud.
Võistlusel osalesid suusakuurordid üle maailma, muuhulgas Lõuna-Koreast, Austraaliast ja Argentiinast.


authors:
Johanna Vahuri
Reisiportaali Toimetaja

description: Singapore Airlines soovib enda õhusõidukite väge täiustada maailma pikima lennukiga, mistõttu näevad Airbus ja Boeing suurt vaeva, et seda tellimust endale meelitada.

title: Maailma pikima lennuki tiitli nimel käib tihe rebimine

maintext:
Singapore Airlines on maailma üks suurimatest lennufirmadest ning teadaolevalt võitlevad Airbus ja Boeing mõlemad firma tellimuse nimel. Arutatakse Airbus A350-2000 ja Boeing 777-10X ehitamist, mis mõlemad eksisteerivad praegu vaid arvutites, vahendab Escape.
Ligi 80-meetrine kahe vahekäiguga lennuk oleks umbes vaid mõned meetrid pikem, kui praegune rekordihoidja Boeing 777-300, mille pikkuseks on 74 meetrit. Ühtlasi oleks see suurim lennuk, mis lendab vaid kahe mootoriga.
Airbusi pakutud lennukisse mahuks 400 reisijat ning selle pikkuseks oleks 78,6 meetrit. Boeing pakub välja aga 80-meetrise lennuki, mis mahutab 450 reisijat. See oleks enam-vähem sama pikk, kui jalgpalliväljak.
Ainult nelja mootoriga A380 mahutab rohkem reisijaid, olenevalt mudelist 550-600. Suure kahemootorilise lennuki võluks on suurem usaldusväärsus kuid väiksemad hoolduskulud, rääkis konsultant Bill Meeke.
«Kui sul on neli mootorit, siis on suurem tõenäosus, et tekib mõni tehniline rike, mis võib tekitada hilinemise,» lisas ta. Kahe vahekäiguga lennukeid eelistatakse küll pikamaa lendudel, kuid suurem mahutavus tähendab ka harvemat lendamist, kirjeldas Meeke erinevaid valikuid.
«Ilmselt otsustavad nad väiksema lennuki kasuks, et nad saaksid seda lennukit tihedamini kasutada,» arvas Meeke.
Läbirääkivad osapooled ei ole nõustunud kommentaare jagama, sest otsus on veel tegemata.
Singapore Airlines omab 49 Airbusi lennukit ning 54 Boeingu lennukit. Nüüdseks on nad juba esitanud tellimuse aga 64-le Airbus A350-le ja viiele A380l-e.


description: Maailma suurima saunafestivalituuriga, mis toimub järgmise aasta suvel, tähistatakse Soome Vabariigi 100. sünnipäeva.

title: Soomes toimub maailma suurim saunafestival

maintext:
Finnish Sauna Festival toob soome saunakultuuri otse linnasüdamesse. Saunad köetakse kuumaks Helsingis, Turus ja Jyväskyläs. Festivalikülastajatel on võimalus külastada enam kui 40 tüüpi sauna, 250 saunalist mahutavat hiigelsauna, proovida saunajoogat ja -pilatest ning maitsta grillitud ning muid suviseid sööke ja jooke.
Üks maailma suurimaid saunasid, korraga 250 saunalist mahutav hiigelsaun valmib Eestis kohalike puutöömeistrite käe all. Festivalile oodatakse ka rohkesti Eesti saunasõpru ja ettevõtteid. «250 inimest mahutava sauna projekteerimine ja ehitamine on sedavõrd mahukas projekt, et läbirääkimisi peeti poolteist aastat. Sauna suurusest annab aimu fakt, et saunalava astmete kogupikkus on 125 meetrit,» kirjeldab hiigelsauna festivali produtsent Sander Mosel.
Midagi sarnast ei ole varem Soomes ega ka mujal maailmas tehtud. Ürituse eesmärgiks on korraldada Soome Vabariigi 100. sünnipäevale pühendatud linnakultuuriüritus nii Soomest kui välismaalt saabunud saunasõpradele, kirjeldas Mosel.
«Soomes on saunasid hinnanguliselt rohkem kui autosid, seega võib väita, et saun ja saunaskäimine
on peaaegu iga soomlase jaoks südamelähedane teema,» märgib festivali produtsent Sander Mosel.
«Nii palju kui on saunasid, on ka eri saunatraditsioone. Paljude jaoks on saun lõõgastust ja puhkust pakkuv koht, teised seevastu peavad saunapidusid või kinnitavad tähtsa kokkuleppe sõlmimist ühiselt leili visates. Igaüks naudib sauna omal viisil,» lisas ta.
Festivaliga kaasneb ka külluslik meelelahutusprogramm, mille hulgas kõlab ka tõenäoliselt Eesti muusika.
Festivali toimumisajad:
Helsingi - 08.–11.06.2017
Turku - 15.–18.06.2017
Jyväskylä - 10.–13.08.2017
Lisainfot vaata siit.


description: Rannas lebamine on tavaliselt üks puhkuse osa, kuid igasse kehaõõnsusesse hiiliv liiv ei pruugi üldse meeldiv olla.

title: Innovaatiline rannatool muudab puhkuse paremaks


description: Stjuardessidel tuleb tööintervjuul vastata mitmetele kummalistele küsimustele, millele vastuse leidmine ei pruugi kergete killast olla.

title: Keerulised küsimused, mida stjuardessidelt tööintervjuul küsitakse

maintext:
Stjuardessiks pürgijaid on üsna palju, sest kõik tahavad mööda maailma ringi lennata, mistõttu tuleb tõsist vaeva näha, et end konkurentidest paremast küljest näidata, vahendab Travel and Leisure.
Pärast tuhandete sooviavalduste läbivaatamist, kutsutakse kandidaadid intervjuudele. Tehakse lisaks veel ka videointervjuusid, küsimus-vastus sessioone ja kohtutakse ka kandideerijatega isiklikult.
Ülesanded, mis stjuardessidele töövestluste käigus on antud:
1. Loo salongiteade paarile, kes tähistavad oma 50. pulmaaastapäeva - Delta Air Lines
2. Kirjelda kollast värvi kellelegi, kes on pime - Spirit Airlines.
3. Sul on üks vaba koht lennul, kuid viis reisijat, kes seda soovivad: vormis sõjaväelane, rase naine, naine koos vastsündinuga, oluline püsiklient ja mees, kes soovib sõita vaatama oma haiget õde. Kellele sa vaba koha loovutad ning miks? - Northwest Airlines (Delta Air Lines)
4. Ma olen reisija, kes keeldub oma sülearvutit enne õhkutõusu sulgemast, mida sa teed? Tuled ringilt tagasi ja ma ikka ei ole seda sulgenud, mida sa nüüd teed? - United Airlines
5. Kas mäletad mõnda olukorda, kus pidid lubadust murdma. Mis põhjusel sa seda tegid? - JetBlue
6. Mis on rahvusvaheline hädaabi kutsung? - US Airways


description: Stjuardessi töö on palju keerulisem, kui lihtsalt toidu ja joogi serveerimine, mistõttu kehtivad nendele ka üsna karmid nõuded.

title: Mida lennufirmad stjuardessidelt nõuavad

maintext:
Quora internetikeskkonnas kirjutasid mitmed stjuardessid, mis on nendel olnud firmasse tööle saamise eeliseks. Kuigi nõuded kohati erinevad, siis on mitmed, mis on enamikel lennufirmadel ühesed, vahendab Insider.
Kandidaadid peavad olema võimelised reisijate turvalisuse eest vastutama
Reisijate turvalisus on pardameeskonna jaoks alati esikohal, mistõttu peab tööle kandideerija olema võimeline vastutama ka teiste turvalisuse eest ning olema valmis täitma sellest tulenevaid ülesandeid.
Stjuardessid läbivad koolituse, kuidas elusid päästa, kuidas toime tulla meditsiiniliste kriisidega pardal, mida teha, kui peaks puhkema tulekahju ning kuidas inimesi evakueerida. Lisaks peavad pardameeskonna liikmed pidevalt läbima erinevaid õppuseid, et näidata oma oskuseid ning õpitud teadmisi kinnitada.
Tööle kandideerija välimus on endiselt väga tähtis
Kuigi Ameerika Ühendriikide lennufirmades ei ole välimus niivõrd oluline siis paljudes teistes suurettevõtetes pööratakse sellele endiselt väga suurt tähelepanu. Pardameeskonna liikmed peavad olema atraktiivsed ning kui firmal on valida kahe kandidaadi vahel, kes teadmiste poolest on samal tasemel, kuid üks neist näeb kenam välja, siis valitakse alati see, kes on kenam.
Lisaks kaaluvad ja mõõdavad paljud firmad tööle kandideerijad üle, et nad oleksid piisavalt, kuid mitte liiga pikad ning ka mitte liiga rasked. Stjuardessid peavad olema piisavalt pikad ja tugevad selleks, et nad jaksaksid tõsta kaheksa kiloseid käsipagaseid pea kohale riiulisse.
Kandideerijat jälgitakse pidevalt
Alates intervjuule saabumise hetkest pööravad intervjueerijad tähelepanu sellele, kuidas kandideerija käitub. Kandideerijaga suhtlevad selle protsessi käigus mitmed inimesed, näiteks ka need, kes peavad ta üle mõõtma, ning hiljem küsitakse neilt kandidaadi suhtlusoskuste kohta arvamust.
Stjuardess peab oma töös suhtlema väga erinevate inimestega, mistõttu on äärmiselt oluline, et ta suudaks kõikidega muretult ning sõbralikult läbi käia.
Lisaks neile omadustele pööravad lennufirmad tähelepanu veel ka intelligentsusele, kannatlikkusele, probleemide lahendamise oskusele, lahkusele ja vastupidavusele.


description: Grupp adrenaliinihulle laskusid Prantsusmaal Grenoble'is 500 meetri sügavusele koopasse.

title: Video: adrenaliinihullud laskuvad maa-alusesse koopasse


authors:
Johanna Vahuri
Reisiportaali Toimetaja
Air New Zealand Koduleht

description: Uus-Meremaa lennufirma on edetabeli tipus püsinud juba neli aastat järjest.

title: Selgusid 2017. aasta parimad lennufirmad

maintext:
Lennuturvalisust ja -kvaliteeti hindav lehekülg AirlineRatings.com toob igal aastal välja parimad lennufirmad. Juba neli aastat järjest on edetabeli topus püsinud Air New Zealand, vahendab CNN.
Uus-Meremaa lennufirma sai kiita oma innovaatilisuse, edukuse, turvalisuse, meeskonna motiveerituse ja keskkonnasõbralikkuse poolest. «Air New Zealand võitis peaaegu kõik kategooriad, mida me hindasime, mis on kindlasti erakordne tulemus,» ütles AirlineRating.com peatoimetaja Geoffrey Thomas.
Odavlennufirmadest paistis erakordselt heade tulemustega välja Virgin America, Norwegian, Kulula.com ja Scoot. Parimad tulemused pikamaa lendudel said Delta Air Lines, Virgin Atlantic, Etihad ja Singapore Airlines.
2017. aasta parimad lennufirmad:
1. Air New Zealand
2. Qantas
3. Singapore Airlines
4. Cathay Pacific
5. Virgin Atlantic/Virgin Australia
6. British Airways
7. Etihad
8. All Nippon Airways
9. Eva Air
10. Lufthansa


description: Reisil olles on sageli kaasas suurel hulgal raha, mida on varaste eest üsna keeruline peita.

title: Parim koht, kuhu reisil raha peita


description: Õigete suveniiride leidmine reisilt on teinekord väga keeruline ja peab üksjagu pingutama, et mitte sattuda tüüpilistesse turistilõksudesse.

title: Parimad suveniirid, mida reisilt kaasa tuua

maintext:
Nii nagu Eestistki ei soovitaks kaasa osta merevaiku, on ka mujal taoliseid turistilõkse, mis pahaaimamatuid kliente meelitavad. Kuna suveniirid, mida tasub kaasa osta, on igas riigis erinevad, on Insider kokku pannud nimekirja vähemalt mõnest soovitusest, mida tasub järgida.
1. Võrkkiik Mehhikost
Kuigi käsi võib tõusta tekiilapudeli järgi, siis tegelikul tasuks Yucatani poolsaarelt kaasa võtta käsitsikootud maiade võrkkiik. Lisaks sellele, et toetad nii kohalikke elanikke, saad endaga kaasa ka Mehhiko kodude täiesti tavapärase eseme. Sealsed elanikud kasutavad võrkkiikesid diivanite või voodite asemel.
2. Nahk Itaaliast
Salvatore Ferragamo ja Guccio Gucci nimed on tuntud ilmselt kõigile nahaarmastajatele. Milanost, riigi moepealinnast, leiab hulgaliselt väikeseid poekesi, mis müüvad imeilusaid nahast käsitöötooteid. Siiski tasuks ka seal vältida peaväljaku äärseid poode, vaid reisida hoopis kaugemale turule, kus leiab samu tooteid palju väikesema hinna eest.
3. Ehted Indiast
Indialastele meeldib kanda, teha ja imetleda ilusaid ehteid. Üks maailma kuulsamaid teemanteid, Koh-i-Noor, on leitud Indiast. Delhist leiab ühed vanimad turud, kus müüakse ohtralt kulinaid, mida soetada tasuks.
4. Vein Prantsusmaalt
Veinipudelite peitmine oma sokkide vahele nõuab omajagu oskuseid, kuid see on seda väärt. Head veini saab Eestiski, kuid kui on mõni suveniiriväärtusega pudel kaasa toodud on imehea seda mõne maitsva prantsuse roa kõrvale veel kuid hiljemgi mekkida.
5. Vill Islandilt
Kuigi Island ei ole kõige suurem viljatootja, siis on sealsel villal väidetavalt eriskummaliselt hea oskus hoida inimesi kuivana ja soojas. Nüüd tehakse villast juba ka kotte ja seelikuid, seega need, kes kampsuneid ei armasta, saavad endale siiski midagi sooja ja pehmet kaasa võtta.
6. Siid Hiinast
Väidetavalt on Hiinas siidiga mässatud juba 5000 aastat ning kaupmehed on rännanud üle ookeanite ja mägede, et seda väärtuslikku materjali enda valdusesse saada. Pekingis on lausa suur siiditurg, kus rohkem kui 1700 kaupmeest on oma tooted väljanäitusele pannud.
7. Kellad Šveitsist
Kellade toomine Šveitsist võib kõlada veidi kulununa, kuid tegelikult on need igat senti väärt. Kauni disaini ning suurepärase kvaliteediga kellad jäävad ilusat reisi veel aastateks meenutama.
8. Sigarid Kuubalt
Rikkalikku maitsega Havanna sigareid on seni olnud üsna raske leida. Nüüd on Kuuba piirid vähehaaval välisturistidele avanemas ning saareriik muutub puhkuseotsijate hulgas ka järjest populaarsemaks. Siiski on õige suveniir Kuubalt ikka üks hea sigar, mida isegi tingimata suitsetama ei pea, vaid võib lihtsalt riiulis hoida, et see siis vajalikul hetkel jälle häid mälestusi tooks.


description: Pisa torni jalamit väisavad igal aastal tuhanded turistid, kuid enamik inimesi ei ole kuulnud midagi Harput Ulu mošeest.

title: Torn, mis on veel rohkem kaldus kui Pisa oma

maintext:
12. sajandist pärit Harput Ulu mošee minarett Ida-Türgis on tunduvalt rohkem kaldus, kui Pisa torn. Punasest tellisest torn Elazigi linna lähistel on 6,8 kraadi ulatuses kaldu, vahendab Lonely Planet.
#harput #ulucami #mosque #elazığ A photo posted by Kabadayı Photography ✌ (@kabadayiphotography) on Mar 30, 2016 at 8:48am PDT
1157. aastal ehitatud mošee paistab silma ka oma ilusa aia poolest, mis oli omasuguste hulgas üks esimesi. Kuigi Harput Ulu ei ole nii kuulus, kui 16 aastat hiljem ehitatud Pisa torn, siis ka seda kauget paika Türgis külastavad igal aastal paljud turistid.
Torni kallet on viimase kahe aasta jooksul mõõdetud neli korda päevas, rääkis kunstiajaloolane Ismail Aytac. Selle aja jooksul ei ole kalle muutunud ning ilmselt tekkis see maakoore liikumise ja maavärinate tõttu.
Pisa torn on 3,9 kraadi kaldus.


description: Hulljulgeid inimesi on maailmas üksjagu ning mõned neist saavad hakkama tõeliselt peadpööritavate trikkidega.

title: Galerii: hulljulge köielkõnd üle kuristiku


description: Just nagu püha linna Jeruusalemmagi, tulevad palverändurid üle maa kokku Lalibela linna Etioopias.

title: Etioopia kivisse raiutud Jeruusalemm

maintext:
Lalibelas Põhja-Etioopias elab kõiges 20 000 inimest, kuid iga aasta esimestel päevadel paisub see number ajutiselt viie kordseks. Sel ajal saabuvad sinna tuhandeid kilomeetreid paljajalu maha kõndinud palverändurid, kes tulevad tähistama Gennat, Etioopia jõulusid, vahendab CNN.
Nad tulevad siia, et läbida teekond pimedusest valgusesse ning siseneda Uude Jeruusalemma. Paika, mis küll kuulub ka UNESCO maailmapärandi nimekirja, kuid nemad tulevad siia jumala pärast.
Lalibela / Scanpix
12. sajandil käskis tollane Etioopia kristlasest kuningas Lalibela ehitada sinna Uue Jeruusalemma, sest originaali olid muslimid 1187. aastal vallutanud. Kokku ehitati 11 omavahel ühenduses kirikut, mis kõik uuristati käsitsi mägede sisse. Need kaevati ka otse maasse, tahuti välja puhtast kivist. Kõike paremini on tuntud St George'i kirik, mis on Kreeka õigeusu risti kujuline.
Eemalt on kompleksi väga raske märgata, sest kohalikud karstid muslimite pealetungi põhjast, mistõttu tuli ehitada piisavalt salajane paik, kus kristlased saaksid rahus palvetada.
«Inimesed on väga vaesed ja väga tagasihoidlikud. Nad loodavad tulla kord elus palverännakule, kui nad seda endale lubada suudavad. Paljud inimesed on rännanud läbi terve riigi ilma ühegi asjata,» rääkis püha paika külastanud fotograaf Tariq Zaidi.
Inimesed ööbivad seal lähedal plastikust juppidel, kuid ometi ei näe see paik välja kui pagulaslaager. Sealne atmosfäär on imeline. Inimesed laulavad ja tantsivad, loevad piiblit ja palveraamatuid. Kõik on õnnelikud ja vaimustuses, et nad saavad osa unikaalsetest pidustustest, kirjeldas Zaidi kohalikku meeleolu.
Lalibela / Scanpix
Kohalikud aitavad väsinud palverändureid nii, kuidas suudavad. Nad toovad saabujatele süüa ja isegi aitavad pesta nende räsitud jalgu. Kui päike loojub, süüdatakse laagris tuhandeid küünlaid ning palvetamine jätkub.
Genna tähistamine algab kell viis hommikul. Palverändurid riietuvad valgesse ja suunduvad 13 kirikusse, liikudes nende vahel läbi keerukate tunnelite. Selline liikumine on kindlasti ka sümboolne.
«Üks koridor selles võrgustikus on väga pikk. Umbes 300 meetrit. Sellel on vaid üks sisse- ja üks väljapääs. Tagasipöördumise võimalust ei ole ning kui tuled tunnelist välja oled kohe kiriku ukse ees. Mulle räägiti, et see koridor, nagu paljud teisedki, sümboliseerivad pimedusest valgusesse minekut. Taevasse saabumist,» jutustas Zaidi.
Igas kirikus ootavad ees preestrid, kel on lubatud kanda värvilisi riideid. Kui saabub õhtu hakkavad palverändurid koos küünlavalgel ja tähtede paistel palvetama. Enamik pidutsevad kuni koidiku saabumiseni.
Järgmisel päeval hakkavad palverändurid taaskord lahkuma ning linn saab tagasi oma tasase atmosfääri. Kuni järgmise aasta tulekuni, ei külasta paika ilmselt enam paljud turistid.


description: Pärast Brexitit on Londoni hotellid tühjad nii äri- kui ka lõbureisijatest.

title: Brexit tõi Suurbritanniale turismipõua

maintext:
Nael kukkus pärast Brexitit kõvasti ja seetõttu peaks olema London turistidele väga atraktiivne, kuid ometi laiutab Londoni hotellides tühjus ning luksuslikus neljatärni hotellis saab ööbida hosteli hinnaga, vahendab Independent.
Eelmise aasta sama ajaga võrreldes on tühjade hotellivoodite arv Londonis kolmandiku võrra kasvanud. Samuti on suurlinna hinnad kõvast langenud ning hotellitoa keskmine hind on nüüd 7,7 protsenti odavam, makstes 172 eurot öö kohta.
Praegu on majutusasutuste täituvus sama madalal tasemel, kui 2008. aastal, mil algas majanduskriis. Nõudlus ööbimispaikade järele on langenud nii nädala sees kui ka nädalavahetusel, millest järeldub, et Londonist hoiavad eemale nii äri- kui ka lõbureisijad.
Londonist väljas ei ole nii drastilist vahet tekkinud. Täituvus on langenud vaid 1,4 protsenti, kuid samas on voodikoha keskmine hind jälle tõusnud.
Hotellide ning tubade arv Londonis samas järjest kasvab. Üha enam kerkib esile ka erinevaid alternatiivseid voodikohtade pakkujaid. Siiski on Amsterdam Londoni troonilt tõuganud ning on nüüd üks investorite lemmiksihtkohti.


description: Naine mängis New Yorki kasiinos automaadil, kui tema tabas suurepärane üllatus, sest masin teatas, et ta on võitnud 43 miljonit dollarit.

title: Kasiinos võitnud naisele anti 43 miljoni asemel tasuta õhtusöök

maintext:
Pärast 43 miljoni dollari ehk 38 miljoni euro suuruse võidu saamise järel eskorditi naine aga kasiinost välja ning tal paluti järgmisel päeval tagasi tulla, sest komisjon peab tema võidu üle vaatama, vahendab Time.
Kui naine järgmisel päeval kasiinosse tuli öeldi talle, et mänguautomaat on vigane ning tegelikult ei võitnud ta midagi. Selle asemel, et anda naisele maksimum summa, mida üks automaat väljastada võib, 5874 eurot, siis tehti talle välja vaid õhtusöök.
Hasartmängukomisjoni esindaja sõnul oleks olnud illegaalne rahalist võitu väljendada, sest igasugune masina rike tühistab kõik mängud ja ka võidud.
Naise sõnul oleks selline raha tema perele palju tähendanud. Ta on üleskasvanud kasuperede juures, elanud mõnda aega tänaval ning üles kasvatanud neli last. Ta plaanis miljoneid kasutada selleks, et osta oma pojale juuksurisalong ning aidata oma kogukonda.


description: Ameerika Ühendriikide saatkond on hoiatanud oma reisijaid, et terrorirühmitused plaanivad Filipiinide turismipiirkondades inimrööve.

title: Filipiinidele reisijaid ähvardab inimröövioht

maintext:
Saatkond palus turistidel võimalusel vältida Cebu saare lõunapoolseid osasid, mis juhtumisi on kõige populaarsemad turistide hulgas. Seal asuvad kaunid rannad, head sukeldumiskohad ning seal korraldatakse ka vaalavaatluseid, vahendab AFP.
Ohu piirkondadena on märgitud Dalaguete ja Santander Cebu saarel ja Sumiloni saar. Need paigad on vaid lühikese paadisõidu kaugusel kuurortidest Bohol ja Dumaguete. Hoiatus anti välja pärast inimröövide arvu järsku tõusu Lõuna-Filipiinidel. Islami rühmitused on rünnanud ka kaubalaeva ning tapnud välismaalasi, kui nende eest ei makstud lunaraha.
Filipiinide president Rodrigo Duterte kinnitas, et politsei on avastanud terroristide plaani korraldada hulgaliselt inimrööve Cebu saarel ning seetõttu on oluliselt täiendatud ka sealseid turvameetmeid.
Kuigi üheski teadaandes ei täpsustatud, kes on inimröövilainete taga, võib arvata, et nende eest vastutavad siiski islamistlikud rühmitused, kes eristuvad tungivalt üldisest katoliiklikust meelestatusest.
Nendest rühmitustest on kõige kurikuulsab 1990. aastatel loodud Abu Sayyaf, mis sai toetust isegi Obama bin Ladeni aegsest Al-Qaeda võrgustikust. Seni on nad juba inimröövide ja lunaraha nõudmistega teeninud miljoneid dollareid.
Abu Sayyafi baas on Cebu saarest 500 kilomeetrit lõunas, Jolo ja Basilani saartel. Inimesi röövivad nad peamiselt ümberkaudsetelt aladelt ning laevadelt. Siiski laiendasid nad oma tegevusala ning eelmisel aastal röövisid nad turiste mitmesaja kilomeetri kauguselt. Kahel kanadalasel löödi pea maha, sest nende eest ei makstud lunaraha. Üks norralane ja üks kohalik elanik pääsesid aga tagasi koju.
Veel on neid süüdistatud ka kümnete Indoneesia ja Malaysia meremeeste röövimises ning eelmisel kuul tegid nad oma esimese rünnaku kaubalaevale, võttes ealt kaasa Lõuna-Korea päritolu kapteni.


description: Eelmise aasta Bataclani terrorirünnaku järgselt on Pariisi tabanud suur turistipõud.

title: Terrorirünnakud jätsid Pariisi turistidest tühjaks

maintext:
Varem oli Pariis turistide seas äärmiselt populaarne, kuid hirm terroristide ees on jätnud suure osa Pariisi hotellivooditest tühjaks. Langus nõudluses on tinginud languse ka hindades ning keskmise hotellitoa hind on kukkunud 3,1 protsenti, vahendab Independent.
Enne Bataclani rünnakuid oli Pariisi hotellitubade täituvus keskmiselt 81,3 protsenti, kuid nüüd on see kukkunud 69,1 protsendini. Seetõttu on kahanenud ka kasum ning oma hinna on pidanud selle eest maksma ka töötajad, keda hotellipidajad enam nii väga ei vaja.
Hotellid on oma kulutusi meeskonnale vähendanud 7,8 protsendi võrra. Turismist sõltuvad ettevõtted lootsid, et sel suvel toimunud jalgpalli meistrivõistlused toovad turistid Prantsusmaale tagasi, kuid sellist efekti turniir siiski ei omanud.
Praegu on võimalik Pariisis saada majutust väga hea hinnaga, mistõttu on alust arvata, et turistid hakkavad varsti jälle linnatänavatel kõndima.
Turistinumbrid on langenud ka Brüsselis ja Istanbulis. Türgis on parimate hotellide toad saadaval väga väikese tasu eest. Hilton Bomontis saab ööbida 93 euro eest, kui samaväärne Hiltoni tuba Londonis maksab 348 eurot.
Siiski on oma löögi saanud ka London, kus laiutab Brexiti järgne turistipõud. Samuti on Donald Trumpi võit Ühendriikide presidendivalimistel kahandanud oluliselt nõudlust lennupiletite järgi USAsse.


description: Selleks, et tajuda sihtriigi kohalikku kultuuri viimse detailini, tuleb kindlasti proovida ka sealset tänavatoitu. Ometi võib valest kohast vale roa ostmine lõppeda päevadega tualettruumis.

title: Viis asja, millele enne tänavatoidu söömist tähelepanu pöörata

maintext:
Tänavatoit annab suurepäraselt edasi kohalikku kultuuri ja maitseid ning ühtlasi on see ka odavam, kui restoranis söömine. Enne, kui toidukärust õhtusööki ostma asud, tasub pöörata tähelepanu mõnele detailile, vahendab Insider.
1. Tee eeltööd
Enne reisile minekut otsi välja, mida sealsed kohalikud tavaliselt söövad, mida tänavatel pakutakse ning kuidas need asjad välja näevad. Sellisel juhul võid olla kindel, et saad tõelise kohaliku elamuse, mitte ei satu mõnda turistilõksu, mille valmistamisest kohalikel suuremat sorti aimugi ei ole, mistõttu võid saada ka mõne viiruse.
2. Oota järjekorras
Kui mõne toidukäru juures lookleb pikk järjekord kohalikest, siis tasuks sinna sappa võtta ja see järjekord ära oodata. Suure tõenäosusega saad siis imeliselt hea roa. Muidugi ei tasu pikka järjekorda võtta mõne suure vaatamisväärsuse kõrval asuvasse tänavatoidu kohta. Suure tõenäosusega on seal palju rahvast vaid oma asukoha tõttu. Otsi nurgataguseid kohtasid, kus näed kohalikke einestamas.
3. Söö siis, kui söövad kohalikud
Kellaajad, mil inimesed armastavad süüa, on üle maailma väga erinevad. Kui suudad end kohalikega samasse rütmi viia, võid olla kindel, et toit, mida sulle pakutakse on kindlasti värske.
4. Kui vett ei saa juua, ei tohi süüa ka juurvilju
Pikad puu- ja juurvilja letid võivad sageli olla ahvatlevad, kuid kui viibid riigis, kus vett juua ei tohiks ning üldiselt väldid ka kõiki kraaniveega tehtud jooke, siis tasuks hoiduda ka paljudest puuviljadest. Sageli neid pestakse tavalise kraaniveega või ei pesta neid üldse. Eelista pigem puuvilju, mida saad koorida, sellisel juhul on haigestumise risk oluliselt väiksem. Samuti peaksid sööma alati ka küpsetatud juurvilju.
5. Usalda oma sisetunnet
Kui sa ei ole kindel, kas toidu valmistamise tingimused on sulle vastuvõetavad, siis jäta pigem söömata. Isegi, kui oled juba igal pool maailmas tänavatoitu söönud, siis iga riik on erinev ning samuti ka iga toidukäru. Kui toit ei näe hea välja või lõhnab veidralt, siis jäta see pigem söömata ning mine otsi mõni teine toidukäru.


description: Tänapäeval käib ilmselt gloobuste tegemine palju kiiremini ja enam ei pea nii palju käsitsi tööd tegema. Seda enam on lummav vaadata, kui palju pidi kunagi vaeva nägema, et valmistada ühte gloobust.

title: Video: kuidas tehti vanasti gloobuseid


description: Väike hotell La Cure'i linnakeses asub Prantsusmaa ja Šveitsi piiril, mistõttu saavad selle külastajad ööbida korraga kahes riigis.

title: Hotell, kus saab korraga ööbida kahes riigis

maintext:
Enamikel hotellidel on vaid üks aadress, kuid sellel hotellil on neid kaks, sest ta asub korraga kahes riigis. Arbezi kahetärnihotell asub täpselt Šveitsi ja Prantsusmaa piiril, mistõttu on sellele antud ka mõlema riigi aadressid, vahendab Daily Mail.
Oma unikaalase positsiooni sai maja juba 1862. aastal, kui Prantsuse ja Šveitsi valitsused kirjutasid alla piirileppele, millega nende vaheline piir veidi nihkus. Enne kui lepe jõustus otsustas ärimees Alphonse Ponthus ehitada mööda uut piiri hoone ning nii avas ta prantsuse poolel baari ja poe Šveitsis.
1921. aastal ostis selle ära Jules Joseph Arbez ning tegi sellest hotelli. Teise maailmasõja ajal kasutati hotelli teist korrust isegi varjupaigana, kus said redutada Saksa sõjaväe eest põgenejad. Trepp ületas piiri Šveitsi, mistõttu põgenikke sealt enam kätte ei saadud.
Riigipiir jookseb ka läbi tubade ning hotell on vastavalt ka kaunistatud. Üks kaaslane saab magada Prantsuse ning teine Šveitsi lipu all.
Vaata pilte hotellist siit.


description: Reisisellidele kinkide tegemisel ei ole oluline mitte kingi väärtus vaid selle praktilisus.

title: 11 jõulukinki, mida teha reisisõbrale

maintext:
Jõulukinke on tihti raske valida, kuid reisisõpradel on alati mõni väike vidin puudu, mis nende elu mugavamaks muudaks. Tripoto on kokku pannud nimekirja võimalikest kingitustest, mis igale reisihuvilisele kindlasti peaks meeldima.
1. Elukõrs
Kink on mõeldud peamiselt nendele, kel meeldib minna päevadeks matkama. Elukõrs aitab matkajal ka suvalisest veeallikast puhta joogivee välja võluda. Kõrs filtreerib läbi imetava vee ära ning seetõttu on seda ka turvaline juua.
Vaata lähemalt siit.
2. Habemega suusamask
Kui su sõber hindab veidraid kingitusi ning ta käib kas lauatamas või suusatamas, siis on see kink just talle. Omapärane suusamask kaitseb külma eest, kuid sel on ees ka pikk ja karvane habe, mis lisab omamoodi veidrust.
Vaata lähemalt siit.
3. Mahukas kuid väike reisikott
Hoboroll on väike kuid äärmiselt mahukas reisikott. Kui tuleb ette veel ootamatuid reise, siis on kõige lihtsam kõik oma asjad kiiresti Hoborolli sisse pakkida. Ühtlasi surub see asjad nii kompaktselt kokku, et väikesesse kotti mahub ohtralt kraami.
Vaata lähemalt siit.
4. Inimese kujuline magamiskott
Selk'bag on üks uusimaid reisitooteid. See näeb täpselt välja nagu mõni lumeülikond, kus kõik käed ja jalad on eraldi. Ometi on see erakordselt soe ja mugav, mistõttu sobib see hästi kõigile matkasellidele.
Vaata lähemalt siit.
5. Rulluvad päikeseprillid
Päikeseprillid kipuvad reisil tihti ära kaduma või katki minema. Slapsee päikeseprillid, saad aga ümber oma randme või kotipaela rulli lüüa just nagu ka moodsad helkurid. Nii ei pea muretsema selle pärast, kust neid hoida või, et need katki läheksid.
Vaata lähemalt siit.
6. Muusikat mängivad soojad kõrvaklapid
Kui meeldib matkata põhjamaades, siis tuleb kindlasti kaasa võtta müts, peapael või soojad kõrvaklapid. Küll tahaks aga kõrvu soojas hoides ka muusikat kuulata ning selleks sobivad hästi muusikalised soojad kõrvaklapid, mille saad ühendada oma telefoniga.
Vaata lähemalt siit.
7. Muusikaga müts
Sama süsteemi järgi toimib ka hi-Hat. Sinna on kõrvaklapid juba sisse ehitatud ning piisab vaid juhtme ühendamisest muusikaga ning saadki mugavalt oma lemmiklaulu kuulata.
Vaata lähemalt siit.
8. Taskudušš
Jällegi on tegu matkajatele sobiva kingitusega, sest metsas ei ole tavaliselt mugavustega pesemisvõimalusi kuskilt võtta. Taskudušš on üsna väike, mistõttu on seda lihtne ka kaasas kanda.
Vaata lähemalt siit.
9. Gurmaani tööriistakast
Igas grupis leidub üks, kes ei talu võõramaa maitseid või peab neid just liialt magedaks. Sellisele inimesele võib kinkida gurmaani tööriistakasti, kuhu ta saab kompaktselt mahutada kõik oma lemmikmaitseained ning nendega siis toitu endale meeldivamaks muuta.
Vaata lähemalt siit.
10. Sinihambaga kindad
Alati ei viitsi taskust telefoni otsida, eriti kui see tähendab, et pead külmas kliimas kindad käest kiskuma. Need kindad on aga otse sinu telefoniga ühendatud, mistõttu ei pea kunagi muretsema külmunud käte pärast.
Vaata lähemalt siit.
11. J-padi
Sagedastel reisijatel on ilmselt juba kaelapadi olemas, kuid j-padi on palju parem kui tavaline u-padi. Sellele on pead oluliselt mugavam toetada, mistõttu peaks ka uni olema magusam.
Vaata lähemalt siit.


description: CNNi reisiportaali esiuudis soovitab lugejatel sõita Tallinna.

title: CNNi esiuudis: kaheksa põhjust, miks külastada Tallinna

maintext:
Eesti pealinn Tallinn on ehk küll endine Nõukogude linn, kuid 25 aastaga iseseisvana riigina on see paik läbinud suured muutused. Tallinn on Läänemere-äärsetest pealinnadest vanim ning sel on omapärane imago, mis erineb oluliselt teistest Euroopa linnadest, seisab CNNi uudistes.
Sõnapaar «endine Nõukogude» kannab tavaliselt endaga kaasas üsna rasket taaka. Tavaliselt kujutab see midagi halli ja sünget, mida enamik turiste sooviks vältida. Tallinna puhul see aga ei kehti. 25 aasta jooksul, mil Eesti on nautinud iseseisvust, on see linn läbinud tõelise kultuurirevolutsiooni.
Kuigi Tallinn pannakse sageli ühte patta Skandinaavia ja Põhjamaadega, siis see Läänemere-äärne linn on tegelikult väga teistsuguse imagoga. Osa Tallinna võlust peitub aga tema pikas ajaloos.
UNESCO maailmapärandi nimistus olevas vanalinnas on käänulised tänavad, külluslikult kaunistatud uksed ja keskaegsed siseõued. Siin linnas on omal ajal jalutanud nii kuningad, kuningannad kui ka tsaarid.
Nüüd tõmbab Tallinna vanalinn aga ligi muhedat nooremat rahvast, kes otsib häid toiduelamusi ja luksuslikke butiikhotelle.
Lisaks sellele on Tallinnas ka modernne ja elav uuslinn, kus tegutseb ühe inimese kohta rohkem idufirmasid kui üheski teises Euroopa linnas. Siit on muuhulgas pärit ka Skype. Eestlased on äärmiselt uhked oma ettevõtlikkuse, eriti kõige digitaalse üle.
Siin on kaheksa parimat kogemust, mida traditsioonide, innovatsiooni-, toidu- ja kultuurilinnast Tallinnast jahtida.
1. Imetle kauneid vaateid mõnest katusebaarist
Selleks, et joogi kõrvale ka kauneid vaateid nautida, tuleks minna Radisson Blu Sky hotelli katusebaari. Siit on näha kõik vanalinna keskaegsed tornid ja ka Läänemeri. Baar ise asub hotelli 24. korrusel, 90 meetri kõrgusel. Kokteile võib nautida nii terrassil kui ka kohvikus sees.
2. Eksi vanalinna
Siin ei ole vaja ühtegi linnakaarti. Vanalinn ei ole väga suur, mistõttu on see ideaalne paik, kuhu ära eksida. Kaunid pastelsed majad ning Raekoja plats on justkui mõnest laste muinasjuturaamatust välja võetud. Ühtlasi on siin ohtralt galeriisid ning käsitöökodasid. Kangameistritest keraamikapoodideni, maalidest eheteni; kui on olemas mõni asi, mida saab kätega teha, siis suure tõenäosusega korraldatakse vanalinnas selle jaoks töötubasid.
3. Naudi moodsat Eesti kööki
Paljudes tagasisideportaalides troonib esikohal Rataskaevu 16 ja selles ei pea tõepoolest pettuma. Restorani nimi on ühtlasi ka selle aadress, sest omanikud ei suutnud tükk aega head nime välja mõelda, mistõttu nad otsustasid lihtsuse kasuks.
Seda sama teevad nad ka oma toiduga. Moodne, kuid kõiki Eesti traditsioone austav, menüü on nagu kohaliku turu müüginimekiri. Sealt leiab kõike alates värskelt soolatud lõhest kuni heeringa, kitselihasalati ja pardikoibadeni välja. Vastavalt hooajale on seal ka tummised supid ja saiavorm.
4. Vaata Vene arhitektuuri
1800. aastate lõpus ehitatud Nevski katedraal on seniajani üks parimaid näited Vene impeeriumi arhitektuurist. Kuna katedraal meenutab paratamatult Vene võimu all olemist, siis ootas ka seda ehitist ees lammutamine, kuid väheste ressursside tõttu jäi see plaan pooleli.
Pärast Nõukogude võimu alt vabanemist katedraal ka restaureeriti ning see saavutas oma kunagise hiilguse.
5. Külasta Kadrioru lossi
Põhjasõja lõpupoole otsustas Peeter I ehitada oma naisele suursuguse palee. 19. sajandil tehti aga mitmed renoveerimistööd ning tänu sellele näeb ehitis veel nüüdki kaunis välja. Siin asub Kadrioru kunstimuuseum, kus on välja pandud mõned parimad Eesti kunstnike tööd.
Loss asub Tallinna suurimas ja uhkemas, Kadrioru, pargis, kuhu on istutatud rohkem kui 70 hektari jagu lillepeenraid, tehtud ilusaid aiakesi, lisatud tiike ja purskkaevusid.
6. Maitse käsitööõlut
Kuigi Eesti on väike, siis käsitööõlut toodetakse seal järjest rohkem. Õllenaut on üks esimesi käsitööõllesid, mis tuli turule juba 2013. aastal. Umbes aasta pärast seda ilmus välja veel kuus uut tootjat.
Õlle proovimiseks on palju häid kohti. Vanalinnas kõndides on lihtne märkamata jätta baari Koht. Põrgu baar aga uhkeldab ühe suurema valiku käsitööõllede ja -siidriga. Veidi vanalinnast väljas asub Pudel, kus saab nii süüa kui juua.
7. Kõnni Katariina käigus
Väikese jalutuskäiguga Katariina käigus reisid ajas tagasi. Käik ühendab omavahel Vene ja Müürivahe tänavaid ning seal asub ohtralt töötubasid, kus tegutsevad erinevad käsitöömeistrid. Just siit tuleks kaasa osta mõni suveniir. Lisaks tasub pilk peale heita ka kiriku varemetele ja iidsetele hauakividele.
8. Õpi elust Nõukogude Liidus
Okupatsioonimuuseum jutustab eestlaste loo Nõukogude Liidu võimu all. Püsinäitusel saab näha väljapanekuid dokumentidest ja esemetest, nagu põgenikepaadid ja -kohvrid, mida sel süngel perioodil kasutati. Lisaks on seal välja pandud hooajalisi näitusi.
Lisa: Peatu ajaloos
14. sajandist pärit St Petersbourgi hotell on Tallinna vanim majutusasutus. Luksuslik viie tärni hotell on väga hea asukohaga vanalinnas.


description: 1940. aastal leiti Vaikse ookeani pisikeselt saarelt luukere ning nüüd arvatakse, et see võis kuuluda kuulsale Amelia Earhartile.

title: Leitud luukere võib lahendada Earharti müsteeriumi

maintext:
Amelia Earhart oli esimene naine, kes lendas üksi üle Atlandi ookeani. Ta üritas ka lennata ümber maailma, kuid tema lennuk kadus jäljetult 2. juulil 1937. aastal, vahendab Lonely Planet.
Mõni aasta hiljem leiti Kiribati ühelt atollilt, Nikumarorolt, osaline luukere, mida asusid nüüd uurima lennuõnnetuste ajaloolased. Nende hinnangul on jäänustel märkimisväärne sarnasus naispiloodiga. Selle avastuse tõttu arvatakse nüüd, et Earhart ei saanudki lennuõnnetuses surma, vaid maandus saarekesel ning suri seal.
Kuulus naispiloot oli koos kaaspiloodi Frederick J. Noonaniga teel ümber maailma, kui nende lennuk kadus jäljetult Howlandi saare lähistel. Ajaloolaste sõnul ei saanud lennuk alla kukkuda, sest Earhart saatis välja hädakutsungeid 2.-6. juulini, mida oli kuulda nii Floridas, Texases kui Melbourne'is. Hädakutsungeid saab välja saata aga ainult siis, kui lennuki mootorid töötavad, mistõttu pidi Earhart turvaliselt kusagil maanduma.
Luukere leiti 643 kilomeetrit Howlandi saarest lõunas, kuid toona arvati, et tegu on meessoost isiku jäänustega, kuid modernse tehnoloogia abil tehti kindlaks, et luukere kuulus hoopis naisele, kes oli Earhartiga sama pikk ning sarnast päritolu.
Antropoloog Richard Jantz leidis skeletti uurides, et selle küünarvarred on palju suuremad kui keskmisel naisel. Seepeale otsiti välja pildid, kus Earharti käed olid nähtaval. Hiljuti avaldatud raportist selgus, et teadlastel õnnestus arvutada välja naise käe mõõtmed ning need olid peaaegu samasugused nagu luukerel. Nad tunnistasid, et see ei ole lõplik tõestus, kuid suur samm müsteeriumi lahendamise poole.


description: Disneyland on enim külastatud kogupere lõbustuspark maailmas, kus lisaks lahedatele atraktsioonidele on ka head söögikohad.

title: Parimad Disney restoranid

maintext:
1.Flying Fish Cafe, Disney BroadWalk
Disney Boardwalk kompleks ühendab endas mitmed restoranid, baarid ja suveniiripoed. Nende seast on kõige silmapaistvam Lendkala kohvik, mis on seest kaunistatud seinamaalingutega, pilvelise lae ning tähtedega. Pearoogadeks on omamaja retsepti järgi valmistatud ribid ja kartulisse mässitud riffahven.
2. Cinderella's Royal Table, Magic Kingdom
Tuhkatriinu restoran, kus saab nautida hommikusööki päris printsessidega, on unistuseks väikestele lastele. Maja perenaine ehk Tuhkatriinu juhatab külalisi üles mööda punase vaibaga treppi, kus avaneb imeline vaade pargile. Menüüsse kuuluvad näiteks röstsaia pulgad munapudruga, pannkoogid krabilihaga ja ka juurvilja quiche.
3. Beaches & Cream Soda Shop, Disney rannaklubikuurort
Disney BoardWalkis asuv Beaches & Cream Soda Shop on vintaažistiilis söögituba, kus asub ehtne jukebox ehk plaadiautomaat ning vinüülkabiinid. Kohvik on tuntud meelierutavate magustoitude poolest, millest populaarseim on vaniljeplombiir kaetud šokolaadi, maasikate, kohvi ja piparmündikreemiga. Peale tuleb ka ilus vahukooremüts.
4.Sci-Fi Dine-In Theater restoran, Disney hollywoodi stuudio
Hollywoodi stiilis drive-in restoranis on laudade asemel kabriolettautod, kus lisaks on ka 50-tolline teler ja autode vahel sõeluv teenindaja. Nautida saab ka 60ndate õudusfilme, samal ajal süües St.Louis stiilis suitsutatud searibisid või hoopis karjusepirukat. Oreo küpsise piimakokteil sobib hästi joogiks kõrvale.
5. Prime Time kohvik, Disney Hollywood stuudio
Vinüültoolid ja 50ndate stiilis neljakohalised lauad teevad Prime Time kohviku eriti hubaseks. Külastajate lemmiktoit on tädi Lizi kuldseks praetud kana ja ta ema vanamoodselt mooritud liha. Iga toidu kõrvale on hinna sees ka maapähklivõi ja moosiga piimakokteil.
6. Cozy Cone Motel, Disney California seikluspark
Suupiste peatuseks ehitatud Cozy Cone Motel pakub erinevaid maitsvaid toite, alustades churrodest šokolaadikastmes kuni õunamahlani röstitud vahukommide ja mango vahuga. Parim paik magusaarmastajatele.
7.Sleepy Hollow, Magic Kingdom
«Legend peata ratsanikust» teematiline restoran on tuntud oma vahvlivõileivade poolest, mis sobivad hästi lõunaampsuks. Võileib koosneb magus-hapust kanast ja singist ning Šveitsi juustust. Magustoiduks sobib imeliselt Nutella pähklikreemi ja värskete puuviljadega vahvlivõileib.


description: Väikelinna linnapea kutsus appi tondipüüdjad, et nad uuriksid kõiki linna ajaloolisi maju ning monumente.

title: Itaalia linn kutsus kummitustega võitlema tondipüüdjad

maintext:
Itaalia Paranormaalse Tegevuse Uurimise Ühing filmis ja veetis aega linna teatris, mis asub 16. sajandil ehitatud lossis. Lisaks võeti luubi alla ka kohaliku raamatukogu kelder. Nad kasutasid öösel filmimiseks spetsiaalseid kaameraid, kuid seni ei ole veel teada, kas nad ka midagi avastasid, vahendab Lonely Planet.
«Nad ei otsi kummitusi, vaid energiamulle ja elektrivoolusid, mis ei ole normaalsed. Nad on kõik amatöörid, kuid väga tõsised inimesed, kes jagavad ka teaduslikke selgitusi,» rääkis linnapea Mayor Lorenzo.
Siiski ei ole kõik sellise projektiga päri. «Neil ei ole mingit teaduslikku tõestust ja on skandaalne, et 2016. aastal raiskab üks linnavalitsus sellise jama peale aega,» arvas kohalik ajalooõpetaja Carlo De Carli.
See ei ole aga esimene kord kui mõni Itaalia linnapea palun abi paranormaalse probleemiga. 2013. aastal palus Sant'Omero linnapea abi Euroopa Paranormaalse Tegevuse Ühingult, et nad teeksid kindlaks, kas linnas käivad ringi kummitused.


description: Rokkstaar ründas oma abikaasat, mille tõttu vallandus lennukis paanika. Rünnaku ohver sunniti seejärel lennukist lahkuma.

title: Video: rünnaku ohver sunniti lennukist lahkuma

maintext:
Laulukonkursil "The Voice" osalenud Juliet Simms ja tema abikaasa bändi Black Veil Bridesi solist Andy Biersack sattusid lennukis kähmlusesse, vahendab Travelpulse.
Paar läks tülli lennuki esimeses klassis enne õhkutõusu ning Biersack lõi väidetavalt oma naist näkku ja kõhtu. Simms mainis ka, et mees murdis kähmluse käigus ta roided. Need väited aga ei ole seni veel tõestust leidnud.
Lennuki meeskond rahustas paari maha, kuid 20 minutit hiljem hakkasid nad taaskord vaidlema. Peale teist vaidlust paluti naisel lennukist lahkuda.
Los Angelesi FBI jaoskonnas selgitas Simms, et tüli põhjustajaks oli alkohol ning, et nüüdseks on nad oma abikaasaga juba ära leppinud.
Vaata ka videot!


description: Katsumus on raske ka enamikele täiskasvanutele, kuid üks kuueaastane poiss otsustas siiski selle teekonna ette võtta.

title: Kuueaastane poiss vallutab Džomolungmat


description: Pärast Donald Trumpi võitu presidendirallil on tahtmine Ühendriikidesse reisida kolmandiku võrra langenud.

title: Nõudlus Ühendriikidesse reisimise järele on kõvasti langenud

maintext:
Piletiotsingusüsteemide statistika on näidanud, et pärast Trumpi võitu on pileteid Ühendriikidesse otsitud oluliselt vähem kui varem. Üldiselt on soov sinna reisida langenud 30 protsenti, vahendab Daily Mail.
Ainuüksi Suurbritannia kodanike otsingusõnadest on näha juba üheksaprotsendilist langust. Vähe sellest, et inimesed ei taha enam Ühendriikidesse reisida, tahavad paljud kohalikud sealt ka lahkuda. Ühendriikides on lennupiletite otsing Venemaale kasvanud lausa 33 protsenti. Samuti on kasvanud otsingud ka Prantsusmaa – 29 protsenti, ja Inglismaa – 19 protsenti, piletite kohta.
Lisaks on presidendivalimised avaldanud mõju ka hotelliärile. Pärast Trumpi esimest debatti septembri lõpus langesid otsingud Trumpi hotellidele 24 protsenti. Pärast järgnevaid debatte tema hotelliketi edukus otsingumootorites aga hoopis kasvas.


description: Inglismaa ühes pubis seati üles meeste tualetti Donald Trumpi pilt, mis võimaldab soovijatel vastsele Ühendriikide presidendile suhu pissida.

title: Pubi, kus saab Trumpile suhu pissida

maintext:
Raglan Road Iiripubi Nottinghamis kutsub külastajaid Trumpi peale pissima. Baari omanikud on seadnud presidendi pildi suurelt ühe pissuaari taha ning pildil on Trump ka avatud suuga, vahendab The Tab.
Picture gone viral feature #irishpub come wee on #trump for the craic # comments are crazy in the press #Nottingham @raglanroadbar A photo posted by Raglan Road Bar Nottm⚽ (@raglanroadbar) on Aug 16, 2016 at 11:19am PDT
Ka Inglismaal on Trump tekitanud palju kõneainet ning üks külastajatest ei olnud pildi ülesseadmise üle õnnelik, mistõttu tiris ta selle ka ruttu maha. Siiski oli nõudlus pildi järele nii suur, et üsna varsti panid omanikud pissuaari taha uue pildi.
«Anname poistele midagi, mille pihta sihtida,» seletas baari juhataja pildi installeerimist. Lisaks väitsid baari meeskonnaliikmed, et tegu ei ole poliitilise avaldusega, vaid lihtsalt väikese naljaga.


description: Jaapanis on plaanis avada tõeline maiuspala dinosauruste fännidele, kes on kaua unistanud suurte iidsete loomadega kohtuda.

title: Jaapanisse ehitatakse päris Jurassic Park


description: Alles lõppes reisimaailmas suur suvehooaeg, kui juba on alanud ka järgmiseks suveks reiside müük.

title: Suvereiside tellijad ummistavad juba Eesti reisibüroosid

maintext:
2017. aasta suvehooaja reiside müük algas oktoobri keskpaigas ning seni on eelistatuimateks päikesereiside sihtkohtadeks olnud Kreeka, Bulgaaria ja Türgi. Kreeka populaarseim sihtkoht on Kreeta, Bulgaarias jahitakse peamiselt Kuldseid Liivasid ning Burgast ning Türgi on endiselt populaarsed Alanya ja Kemer, rääkis Estraveli pressiesindaja Janika Ritson.
Varaste tellijate hulk on võrreldes möödunud hooajaga kasvanud enam kui 40 protsenti. Kokku on esimese kuuga müüdud juba viiendik järgmise aasta suvereisidest, rõõmustas Novatoursi tegevjuht Andree Uustal.
Kasv tuleb eelkõige täiendavate sihtkohtade, nagu Montenegro ja Horvaatia lisandumisest ning Küprose, Kreeka, Türgi ja Bulgaaria nõudluse suurenemisest. «Võrreldes eelmise suvehooajaga on hüppelist kasvu oodata näiteks Küprose suunal, kus reisijate arv peaks suurenema ligi kolm korda,» selgitas Uustal.
Lennupileteid ja hotellimajutust eraldi on puhkusereisijad tulevaks kevadeks ja suveks ostnud kõige enam Suurbritanniasse, Ameerika Ühendriikidesse ja Portugali. Suurbritannia kasvanud populaarsuse põhjuseks on see, et alates kevadest saab Tallinnast Londonisse Heathrow lennujaama British Airlinesi otselendudega, rääkis Ritson.
Puhkuse planeerijate jaoks on oluline ilus ilm sihtkohas ja see, et kohapeal jaguks põnevaid tegevusi. Reisisihtkoha valikut mõjutab ka see, et sinna oleks mugav lennata. Järjest rohkem jälgitakse lennupileti ostmisel seda, milliseid teenuseid hind sisaldab. Eelistatakse mugavaid suuremaid lennukeid ja kvaliteetset teenust pakkuvaid lennufirmasid, mille hinnas sisaldub ka pardateenindus, kinnitas Ritson.
Suvehooaja avavad aprilli lõpus otselennud Tallinnast Türki, Antalyasse. Järgnevad Kreeta, Rhodose, Küprose, Bulgaaria, Montenegro, Horvaatia, Korfu ja Peloponnesose poolsaare reisid.
Puhkusepakettide populaarseimad sihtkohad perioodil aprill-oktoober 2017:
1. Kreeka
2. Bulgaaria
3. Türgi
4. Montenegro
5. Horvaatia
Lennupiletite populaarseimad sihtkohad puhkusereisijate hulgas aprill-oktoober 2017:
1. Suurbritannia
2. USA
3. Portugal
4. Hispaania
5. Itaalia


description: Iraagis ei ole juba aastakümneid uusi muuseume avatud ning nüüd tehti avalöök üsna omapärases asukohas.

title: Saddam Husseini palees avati muuseum

maintext:
Muuseumis on väljanäitusel tuhanded iidsed esemeid, millest mõned on vanemad kui 2000 aastat. Kokku on muuseumis neli saali, kus antakse ülevaade Iraagi ajaloo sumeri, babüloni, assüüria ja isalmi perioodidest, vahendab Travel and Leisure.
Basras asuva muuseumi president ütles, et kohavalik ei ole juhuslik. Husseini palee valiti, et asendada Iraagis senised diktaatorluse ja türannia temaatikad tsivilisatsiooni ja inimlikkusega.
«Iraak on ajalooliselt tähtis mitmel põhjusel, kuid nimekirja eesotsas on kindlasti asjaolu, et siit on pärit mitmed kõige varasemad tsivilisatsioonid,» kirjeldas Iraagi ja muuseumi olulisust poliitikaprofessor Seth Cantey.
Kunagi oli Basra uhke linn, kus kanalite ääres ilutsesid sajad sajandeid vanad villad, mis mõjusid kui kunstiteosed. Villade vahelt võis leida mitmeid kirikuid ja mošeesid. Tänaseks on sealsed kanalid kuivad ja prügi täis, sillad on lagunemas ning kunagi elegantsed kodud on kokkuvarisemise äärel. Muuseumi eestvedajad nendivad, et linnale elu sissepuhumine võtab ilmselt kuni 20 aastat, kuid sellegipoolest on nad optimistlikud.


description: India Maharashtra maakonnas on küla, kus majadel pole uksi, poode ei panda kunagi lukku, kuid vaatamata sellele, on inimestel alati turvaline.

title: Ebatavaline viis, kuidas kodu varaste eest kaitsta

maintext:
Shani Shingnapuri külas ei muretse elanikud oma käekäigu poolest, sest nad usuvad Shanisse, Saturni jumalasse, ning teavad, et ta kaitseb nende küla, vahendab BBC.
Legendi kohaselt laastas küla 300 aastat tagasi suur uputus. Pärast seda leiti kunagise Panasnala jõe kaldalt must rahn ning kui külaelanikud seda pulgaga puutusid, hakkas kivist verd välja jooksma. Samal õhtul tuli Shani külavanemale tema unenäos külla ning ütles, et rahn on tema iidol. Jumalus käskis kivi külas alles hoida ning ütles, et asub ka ise sinna nüüd elama.
Shanil oli siiski üks tingimus: kivi ning selle suurepäraseid võimeid ei tohi peita, sest ta tahab segamatult küla üle valvata. Seejärel Shani õnnistas vanemat ning lubas küla kõige halva eest kaitsta. Külaelanikud seadsid suure kivi linna keskväljakule ning otsustasid seejärel võtta eest ka kõik uksed ja lukud, sest neil ei olnud enam sellist kaitset vaja.
See traditsioon on püsinud tänaseni. Kohalikud laovad ukseavade ette mõnikord lauad, et hoida väljas hulkuvaid koerasid, kuid ühelgi majal ei ole päris ust. Tubades on lahtiselt ka kõik väärtuslik alates ehetest ning lõpetades rahaga. Isegi avalikel käimlatel linnaväljakul on ees vaid õhuke kardin, et anda inimestele veidi privaatsust.
Kõik uued ehitised peavad samuti seda traditsiooni järgima. Külas avati 2015. aastal politseijaoskond, kuid ka nendel pole ust ees ning ühtlasi ei ole nad seni saanud ka ühtegi kaebust.
Kui mõni perekond peaks linnast välja sõitma, ei palu nad naabritel enda maja eest hoolitseda. Nende uskumuse kohaselt karistatakse neid, kes peaksid varastama. Nii jäävad vargad pimedaks ning ebaausaid inimesi saadab seitse ja pool aastat halba õnne.
Külas räägitakse, et üks elanik olevat enda majale ukse ette ehitanud ning järgmisel päeval sattus ta autoõnnetusse.
Veider ajalugu on Shani Shingnapuri muutunud aga tõmbenumbriks. Iga päev külastab seda väikest paika 40 000 inimest. Kuigi küla oli vargavaba lausa sajandeid, siis 2010. aastal teatas üks turist, et tema autost varastati kokku 475 euro väärtuses asju. Teine teade vargusest jõudis ametivõimudeni 2011. aastal, kuid need süüdistused võeti tagasi, sest külaelanikud suutsid tõestada, et turistid elasid väljaspool nende küla.
Siiski leidub ka neid, kes on modernsemate aegade tulekuga hakanud kartma ka vargaid ning paluvad nüüd ametivõimudelt eraldi luba uste ja lukkude paigaldamiseks. Enamik inimesi loodab aga traditsioonide jätkumisele.


description: Vastse Ühendriikide presidendi Donald Trumpi üks kõmutekitavamaid avaldusi on olnud, et ta ei lase muslimitel enam riiki siseneda.

title: Humoorikas pilt: araabia lennufirmad võtavad Trumpi võidust viimast

maintext:
Jordaania kuningriik on selle aga pööranud enda kasuks. Nende rahvuslik lennufirma Royal Jordanian Airlines alustas suure kampaaniaga, mis kutsub jordaanlasi veel Ühendriikidesse reisima, nii kaua kui see võimalik on, vahendab news.com.au.
Lennufirma on seni lennanud kolme Ühendriikide linna, New Yorki, Chicagosse ja Detroiti. Kuigi Trump kõigepealt lubas, et muslimeid, enam riiki ei lubata, siis hiljem ta pehmendas oma väljaütlemist ning väitis, et vähemalt hakatakse nende sisenemist korralikult piirama.


description: Hotelli valimisel tasub alati uurida selle kõige paremaid pakette ning just need hotellid pakuvad kõige romantilisemat õhkkonda.

title: 10 maailma kõige romantilisemat hotellituba


description: Tavaliselt on nii vana lennufirma teinud lugematul hulgal reise ning vedanud ühest maailma otsast teise kuhjaga reisijaid.

title: 27-aastane lennufirma ootab endiselt lennuluba

maintext:
Ameerika Ühendriikide lennufirma Baltia on aga 27 aastat oodanud lennuluba ning ei ole seega ühtegi sõitu reisijatega veel teinud. 1989. aastal loodud lennufirma lubas hakata pakkuma vahepeatusteta reisi New Yorgist Peterburi, puhkusepakette ja boonuspunkti süsteemi, vahendab Easy Voyage.
Kodulennujaamaks oli Baltial New Yorgi JFK lennujaam ja firma esindaja sõnul ootavad nad endiselt Ühendriikide Föderaalselt Lennuametilt lennuluba. Luba ei ole lennuamet tahtnud firmale aga anda, sest nad on seitse korda läbi kukkunud loa saamiseks vajalikel testidel ja seda peamiselt hädaabi liuradade vea tõttu.
Arusaadavalt ei ole lennufirma selle ajaga ka kasumit teeninud ning on kogunud kokku hoopis hiiglasliku, 112 miljoni euro suuruse võla. Siiski ei ole nad nõus veel alla andma. Firma kolis oma tegevusega väiksemasse Willow Runi lennujaama Michiganis. Kolimise arvatavaks põhjuseks on see, et väidetavalt on väikses lennujaamas kergem lennuluba saada.
Kuigi Baltial ei ole mingit plaani loobuda oma ainsast lennukist, 37-aastasest Boeing 747st, ei tundu nende tulevik väga helge. Lennufirma esindajate sõnul on neil plaanis hoopis rentida uuemaid lennukeid ning loodetavasti toob see käik neile ka kaua oodatud lennuloa.
«Ma tahan, et kõik meie aktsionärid teaksid, et Baltia meeskond teeb järjepidevalt tööd selle nimel, et lennukeid õhku saada,» ütles Baltia president Russell Thal.


description: Isegi kui jätta kõik stereotüübid kõrvale, on meestel ja naistel erinevad harjumused ning seda eriti siis, kui asi puudutab reisimist.

title: Kuidas mehed ja naised erinevalt reisivad

maintext:
Kuigi alati on erandeid, kehtivad mõned reeglid pea kõikidele reisisellidele. Seejuures ei ole võimalik kindlaks teha, milline harjumus on parem, pigem on lihtsalt huvitav vaadata, kuidas mehed ja naised reisides käituvad, vahendab Insider.
Pakkimine
Naised on pakkimisel tavaliselt hoolsamad. Nad alustavad sellega varem, mõtlevad läbi, mida nad reisil selga tahavad panna ning alati pakivad kaasa ka rohkem kui vaja. Mehed ootavad pakkimisega aga viimase minutini ning võtavad kaasa kindlasti vähem asju.
54 protsenti meestest pakib oma kohvri 24 tunni jooksul enne reisi. Naistest jätab pakkimise nii viimasele minutile 46 protsenti. Kui asi puudutab aga ärireise, ütlesid enamik naisi, et pakkimine on esimene asi, mida nad teevad. Mehed tõid välja õige hotelli otsimise.
91 protsenti naistest tunnistas, et nad ei kanna reisil kõiki riideid, mida nad on kaasa pakkinud. Keskmiselt võtavad naised ühe nädalasele reisile kaasa 36 riideeset ning mehed vaid 18 eset.
Tegevused
Kuigi tegevuste valik reisil sõltub pigem iseloomust, kui soost, on meeste ja naiste vahel endiselt mõned erinevused. Mehed armastavad broneerida rohkem aktiivseid ekskursioone, mille hulka kuuluvad tihti matkamine, jalgrattasõit või süstasõit. Lisaks meeldib neile käia ka purjetamas, jõekruiisidel ja erinevate ekspeditsioonidel.
Naistele meeldib käia aga pigem kultuurilistel ekskursioonidel. Nii broneerivad naised endale sageli ringreise, mis viivad neid paikadesse, kus käivad vaid kohalikud.
Grupiga või ilma
Naised broneerivad grupireise parema meelega kui mehed ning tundub, et see osakaal on järjest enam naiste kasuks nihkumas. Selgitust sellele küll ei ole, kuid võib arvata, et naised rõhuvad enam turvalisusele ja stressvabale reisimisele.
Sihtkohad
Kuigi ka sihtkoha valik oleneb peamiselt ikkagi inimese iseloomust, siis mingil määral mõjutab ilmselt valikut ka sugu, sest statistikast on näha, et mehed planeerivad rohkem reise Lõuna-Ameerikasse ning Antarktikale ja naised reisivad pigem Euroopasse.
Planeerimine ja otsustamine
Reisiettevõtted on oma sihtgrupiks võtnud peamiselt naised ja seda põhjusega, sest statistikast selgub, et otsustajaks on peamiselt just naised.
Lisaks teevad naised reise ka selleks, et näha sagedamini oma perekonda. 64 protsenti naistest on nõus pere pärast teise maailma otsa reisima, kuid sama on nõus tegema vaid 57 protsenti meestest. Lisaks on naised altimad reisima koos perega, mehed seda varianti nii väga ei eelista.
Naised on siiski suured planeerijad, kui reis on paigas siis vaid 14 protsenti naistest väitis, et nad ei tee rohkem midagi. Meestest viskas pärast piletite ostmist jalad seinale aga lausa 31 protsenti.
Kulutamine
Kuigi see kõlab üsna stereotüüpselt, siis naised kulutavad reisides rohkem kui mehed. Ühtlasi on mehed altimad enne reisi raha koguma. Naised on valmis reisi jaoks pangast laenu võtma, aga mehed kasutavad pigem ostude eest tasumiseks krediitkaarti.
Naised kulutavad peamiselt riietele ja ostudele lennujaama poodides. Lisaks käivad nad raha välja ka erinevate ekskursioonide eest. Mehed panustavad rohkem aga toidule ja joogile.
Sotsiaalmeedia
Kuigi väga paljud rändurid kontrollivad reisi ajal oma kirjakasti, siis enamasti teevad seda siiski mehed. Samas on naised rohkem sõltuvuses sotsiaalmeediast, sest mõnele kontole logib sisse reisi ajal 69 protsenti naistest ning 53 protsenti meestest.
Kui vastanutele anti valik, et kui nad loobuvad sotsiaalmeediast pooleks aastaks, saaksid nad minna oma unelmate reisile, oli sellest valmis kinni haarama 37 protsenti meestest. Naistest sooviks sellist võimalust kasutada vaid 24 protsenti.


description: Ajalooline teekond saab alguse Aafrikast ning leiab loodetavasti õnneliku lõbu Brasiilias.

title: Mees, kes üritab ujuda üle Atlandi ookeani


description: Lennureisid muutuvad järjest tavalisemaks, kuid seetõttu muutub järjest suuremaks ka lennukite mõju kliima soojenemisele.

title: Lennuk, mis sööb kütuseks puuoksi

maintext:
Viimasel ajal on lennufirmad ning lennukitootjad võtnud ette mitu projekti, et halbasid mõjusid kliimale veidikenegi vähendada. Seni on tavapärase kütuse asemel katsetatud päikeseenergia ja isegi tubakaga, vahendab Conde Nast Traveler.
Kaks päeva tagasi lendas aga Alaska Airlinesi lennuk Seattle'ist Washingtoni puidu jõul. Boeing 737-800 töötab osaliselt kütusel, mis on tehtud metsajääkidest. Metsateol jäävad järele oksad ja kännud, millele sageli kasutust ei leita. Tihti jäetakse need lihtsalt maha väetamaks kohalikku pinnast ning liigsed ülejäägid kogutakse kokku ja põletatakse. Nüüd aga koguti need jäägid kokku ja tehti nendest kütus.
See ei ole Alaska Airlinesi jaoks esimene kord katsetada omapäraste lahendustega. Juunis tõusid õhku kaks lennukit, mille biokütus koosnes osaliselt maisist. Puit on aga lennufirma jaoks kohalik tooraine, mistõttu võib arvata, et seda projekti saadab edu.
Kui ainuüksi Alaska Airlinesi kodulennujaamas Seattle-Tavomas asendataks 20 protsenti oma kütuseallikast, siis väheneks süsinikdioksiidi emissioon 142 000 võrra, mis on võrdeline sellega, kui eemaldataks tänavatelt terveks aastaks 30 000 autot.


description: Printsess Diana võitis paljude inimeste südamed, kuid samas sai ta ka ohtralt kriitikat nii oma käitumise kui riietumisstiili eest.

title: Kensingtoni palees avatakse printsess Dianale pühendatud näitus


description: Mõnusaks puhkuseks ja meelelahutuseks ei ole alati vaja sõita mõnda suurde kihavasse pealinna või kuurorti, sest üllatavaid pärleid pakuvad ka Eestist paari lennutunni kaugusel asuvad Põhja-Saksamaa linnad.

title: Briljantne Bremen ja hurmav Hannover


description: Gambero Rosso, mis on itaallaste jaoks võrdeline Micheliniga, andis välja oma selle aasta parimate edetabeli.

title: Vaata, kust saab parimaid Itaalia magustoite

maintext:
Asjatundjate sõnul on Itaalia magustoidu sektor järjest kasvamas. Itaalia magustoidumeistrid on tuntud oma viimase peale lihvitud professionaalsuse, loovuse, tehnika ja omapäraste koostisainete kasutamise poolest, vahendab The Local.
Kokku said 18 Itaalia pagarikoda Gambero Rossolt rohkem kui 90 punkti, mis tähendab, et neile anti ka Tre Torte ehk Kolme Koogi tiitel, mis on võrdeline Michelini kolme tähega.
Kõige parem neist oli Brescias asuv Pasticceria Veneto, mis sai kokku lausa 95 punkti. Paiga omanikuks on tuntud kokk Iginio Massari, kes on koogi tegemistest välja andnud ka mitmeid raamatuid ning on üks saatejuhtidest Itaalia Meisterkoka saates. Kui Breciasse aega minna ei ole, siis Kolme Koogiga pärjatud pagarikodasid on üle terve Itaalia.
Lisaks andis Gambero Rosso välja ka mitmeid eriauhindasid. Corsino pagarikoda Siracusas sai auhinnaks Maitse ja Tervise tiitli, sest nende valikus on kõik gluteenivabad tooted. Aasta uustulnukaks kuulutati La Patisserie des Reves Milanos, vaid mõned sammud eemal kuulsast katedraalist.
Kolm Kooki tiilti võitnud pagarikojad:
1. Pasticceria Veneto, Brescia
2. Dalmasso, Avigliana
3. Maison Manilia, Montesano sulla Marcellana
4. Besuschio, Abbiategrasso
5. Gino Fabbri Pasticcere, Bologna
6. Acherer, Brunico
7. Biasetto, Padua
8. Nuovo Mondo, Prato
9. Pasquale Marigliano, Ottaviano
10. Bompiani, Rome
11. Caffè Sicilia, Noto, Syracuse
12. Cortinovis, Ranica
13. Cristalli di Zucchero, Rome
14. Dolce Reale, Montichiari
15. Ernst K Knam, Milan
16. Pasticceria Agricola Cilentana Pietro Macellaro, Piaggine, Sardinia
17. Rinaldini, Rimini
18. Sal De Riso Costa d'Amalfi, Minori


description: Lõbustuspargid näevad alati vaeva, et ehitada kõige järsem ja hirmuäratavam atraktsioon ning nii on jõutud juba päris adrenaliinitekitavate sõitudeni.

title: Video: mis tunne on sõita maailma järsimal Ameerika mäel


description: Tänased reisileiud on kogutus kokku trip.ee, secretflying.com ja flynous.com lehtedelt.

title: Tänased reisileiud: Tallinnast Vietnami alates 407 euroga


description: Postimehe reisiportaal teeb iga päev kokkuvõtte huvitavatest ning soodsatest lennupiletitest. Tänased soodsad lennupiletid on kokku kogutud trip.ee, holidaypirates.com, flynous.com, reisidiilid.ee, hetked.ee ja secretflying.com lehtedelt.

title: Tänased reisileiud: Stockholmist Jamaicale 202 euroga


description: Siber on maailma üks vähim asustatud alasid ning praeguseni endiselt veel kõige enam tuntud oma sunnitöölaagrite poolest.

title: Siber käivitas turistide meelitamiseks multimiljardilise projekti

maintext:
Suur reisiettevõte Grand Baikal loodab aga seda mälestust muuta ning tuua turistid Siberile lähemale. Baikali järve kaldail allkirjastati hiljuti Hiina investoritega leping kümnele miljardile eurole, vahendab Lonely Planet.
«Lisaks moodsate turismiatraktsioonide ehitamisele plaanime luua ka transpordivõrgustiku ja logistilise infrastruktuuri, et turiste ligi meelitada,» kirjeldas projekti üks eestvedajatest.
Turistikeskus ehitatakse Zabaikalski linna. Piirkond ei ole nii eraldatud, kui ehk Siberi nime järgi võiks eeldada. Pekingist saab sinna vaid põgusa kolmetunnise lennuga ning kõigi eelduste kohaselt saabub just sealt Siberisse enamik turiste.
Baikali järv kuulub alates 1996. aastast UNESCO maailmapärandi nimistusse. Seda on tihti nimetatud ka Venemaa Galapagoseks, sest järves on erakordselt rikkalik ökosüsteem. Järv on koduks 1000 erinevale taimeliigile ja 2500 loomaliigile. Siiski on alust arvata, et need numbrid võivad veelgi kõrgemad olla.


description: Thomas Cook Airlinesi lennuk põrkus Gambia kohal kokku 50 kurega ning pidi tegema hädamaandumise.

title: Pilt: lennuk põrkas kokku 50 kurega

maintext:
Tähelepanu! Pilt võib olla häiriv!
Lennuk oli just õhku tõusnud Banjuli rahvusvahelisest lennujaamast Gambiast, kui selle teele sattus terve kureparv. Vähemalt 13 lindu tõmmati mootorisse, mistõttu pidi lennuk tegema ka hädamaandumise, vahendab Travel Pulse.
Maandumise ajal oli piloot sunnitud ühe mootoritest välja lülitama, kuid siiski suutis ta maandumise edukalt lõpule viia. Kui lennuk oli maandunud avastati, et mootori tiivikud olid kõverad ning nende ümbrus oli kaetud verega.
Reisijad majutati Gambias veel üheks ööks ning nad said teele asuda taas järgmisel hommikul, kui muljuda saanud lennuk oli parandatud.
New post: "EMERGENCY Thomas Cook plane hit flock of 50 storks, damaging both engines" https://t.co/9oucBmJSbs pic.twitter.com/0LwEj5JQ58


description: Toit mängib suurt rolli reisi sihtkoha valimisel ning just Põhja-Iirimaa pakub alkoholi ja meretoidu gurmaanidele midagi eriti meeldejäävat.

title: 12 põhjust miks iga meretoiduarmastaja peaks külastama Põhja-Iirimaad

maintext:
Prantsusmaa ja Itaalia on kaks sihtkohta, kuhu toiduarmastajad tavaliselt reisivad, kuid ka Iirimaal on külastajatele palju pakkuda, vahendab Metro.
1. Kala
Põhja-Iirimaa on tuntud oma küllaldase kalavaliku poolest. Kohapeal on võimalik püüda lõhet, forelli, latikat ja palju teisi kalu.
2.Džinn
Iirimaa on tuntud pigem oma viskivaliku poolest, kuid alkoholitootjad on viimaste aastatega rõhku seadnud ka džinnile. Populaarsemad džinnid on Jawbox Gin ja Shortcross Gin, mida tasub mekkida.
3.Restoranid
Restoranidest ei tunne Iirimaa puudust, üheks tuntuimaks on restoran Ox. Külastajad ei näe enne toidu kättesaamist menüüd ja iga roog tuleb kliendile üllatuseks.
4.Austrid
Ni Food Tours pakub huvilistele ekskursioonivõimalust farmi, kus saab lisaks uudistamisele maitsta ka kohalikke austreid ja jõekarpe.
5. Siider
Armaghi maakond on tuntud oma orhideede poolest, kus enam kui 4000 aakrit on täidetud orhideedega. Seal paikneb ka Long Meadow, kus on kasvatatud õunapuid üle 50 aasta. Alates 2012. aastast valmistatakse seal ka ülimaitsvat siidrit.
6.Toidurajad ja tuurid
Iirimaa pakub võimalust sõita Erne veetaksoga läbi saare, et kõik söögikohad ja restoranid saaksid külastatud.
7. Viski
Iiri viski on peamine Põhja-Iirimaa eksportkaup. Antrimi maakonna The Old Bushmills Distillery alkoholitootja on üks vanim teadaolevatest viskitootjatest. Võimalik on minna ekskursioonile alkoholivabrikusse, mis lõpeb erakordse 12 aastat seisnud viski mekkimisega.
8.Liha
Kindlasti tasub maitsta Glenarmi veiseliha, mis on kasvatatud orgaaniliselt ja siis küpsetatud Himaalaja soolakambris. Veiseliha on saavutanud palju tunnustust ja menu oma omapärase maitse poolest.
9.Õlu
Õluarmastajatele leidub Põhja-Iirimaal samuti üht-teist. Hidden Brewery Lisburn on vanim iseseisev õlletehas, mis pakub ekskursioone ja degusteerimisi.
10.Suitsutatud sool, pipar ja adru
North Coast Smokehouse on pälvinud auhindu oma suitsulõhe, suitsutatud soola, pipra ja adru eest. Suitsutatud sool ei pruugi tunduda kuigi ahvatlev, kuid tegelikult on see väga maitsev, mineraaliderohke ning kõrge valgu- ja vitamiinisisaldusega.
11.Leib
Leib kuulub Põhja-Iiri põhitoodete hulka ning mitmed kohalikud tootjad on pöördunud oma juurte- leivavalmistamise- poole tagasi. Tony's Griddle Goods pakub erinevaid maitseleibu, millest tuntuim on basiiliku ja tomatiga. Samuti korraldab pagariäri ekskursioone.
12.Toidufestivalid
Toidufestivalid toimuvad pea igal nädalavahetusel üle terve riigi. Mõned populaarsemad neist on Armagh Festival of Food ning The Hans Sloane Chocolate Festival.


description: Kuigi vahepeatusteta lend ning otselend tunduvad olema üks ja seesama, siis tegelikult on neil sees oluline vahe, mida tasub teada.

title: Mis vahe on peatusteta- ja otselennul

maintext:
Vahepeatusteta lend ehk non-stop-lend tähendab, et lennuk sõidab ühest punktist teise ilma ühegi peatuseta. Otselennul ehk direct flight'il võib lennuk vahepeal maanduda, kuid reisijad lennukist tavaliselt lahkuma ei pea, vahendab Insider.
Otselennu ajal jõuab reisija üldjuhul ikka ühest punktist teise ilma, et peaks vahepeal lennukist lahkuma ning uut väravat otsima minema. Lennuk peatub, et lasta osa reisijaid maha ning võtta teisi peale. Mõnel harvemal juhul on kõik reisijad sunnitud lennukit vahetama. Sellist lendu ei peeta vahemaandumisega lennuks.
Otselennud on tavaliselt veidi odavamad kui vahepeatusteta lennud, kuid nad on siiski kallimad kui vahemaandumistega reisid. Kuigi paljud reisijad lähtuvad pileti valikul hinnast, tasuks ka sellele väikesele detailile tähelepanu pöörata, et olla kindel, mida endale ostad.


description: Tavaliselt on veidrate seaduste poolest tuntud ameeriklased, kuid selgub, et ka Euroopa riikides leidub omajagu naljakaid ettekirjutisi.

title: 15 veidrat seadust Prantsusmaal

maintext:
Alles hiljuti ei tohtinud Pariisi naised ametlikult pükse kanda, kui nad just ei juhtunud ratta või hobusega sõitma. Vaid mõni aasta tagasi kaotati see seadus võrdsuse printsiibile toetudes ära. Sellegipoolest on seal endiselt veel küllaldaselt veidraid käskusid, vahendab The Local.
1. Elusaid tigusid ei tohi kiirrongidesse võtta, kui neile ei ole ostetud eraldi pileteid
2008. aastal sai isegi üks prantslane seetõttu trahvi, et oli kiirrongile TGV kaasa võtnud teo, kuid ei olnud soetanud talle piletit. Seaduses seisab, et iga koduloom, kes kaalub vähem kui viis kilo, peab oma koha eest rongis maksma. Olgu öeldud, et mees vaidlustas teole kirjutatud trahvi ning rongifirma SNCF andis nii mehele kui teole armu.
2. Seaduse kohaselt ei tohi UFOd lennata ega maanduda üle Chateauneuf-du-Pape'i linna Lõuna-Prantsusmaal
Seadus võeti vastu 1954. aastal ning selle kehtivust kinnitati eelmisel nädalal. Väidetavalt loodi selline seadus osana turunduskampaaniast, kuid nüüd on linn tuntud oma UFO vastase seadusandluse poolest.
3. Platvormil ei või suudelda, kui rong on juba tulnud
Väidetavalt sai seadus loodud jaamaülemate palvel, sest suured musutajad ei läinud õigel ajal rongile ning väljumisaeg seetõttu hilines. Nüüd peab igasugune musitamine olema tehtud enne, kui rong platvormile jõuab.
4. Prantsuse koolides ei tohi lapsed endale liiga palju ketšupit võtta
Kuigi lapsed saavad sööklas ise ketšupid, majoneesi ja salatikastet võtta, siis 2011. aastal pandi kogusele piir peale, et lapsed hakkaksid tervislikumalt sööma. Endiselt lubatakse lastel võtta ketšupit teatud toitude, nagu friikartulite, kõrvale. Kuigi prantslased on oma tervislike eluviiside poolest üle maailma tuntud, siis viimased uuringud näitavad, et iga teine üle 30-aastane prantslane on ülekaaluline ning iga kuues on rasvunud.
5. 40 protsenti raadios mängitavast muusikast peab olema prantsuse päritolu
Ühtlasi peab sellest 40 protsendist olema 20 protsenti kindlasti mitte vanem kui pool aastat.
6. Seaomanikud ei tohi oma loomadele Napoleon nimeks panna
Kuigi tegu on peaaegu, et müüdiga, siis suhtuvad prantslased sellesse tõsiselt. Selle seaduse seadis sisse Napoleon isiklikult, kuna ta soovis, et keegi ei saaks teda tagaselja mõnitada.
7. Prantsuse külas Lheraule'is peab vallamajas käituma natukenegi viisakalt
Reeglite kohaselt võib inimese vallamaja aladelt välja visata, kui ei kasutata elementaarset viisakust ehk ei öelda tere, aitäh ja head aega. Seadus võeti vastu 2011. aastal, pärast seda, kui üks kohalik käitus vääritult ühe töötaja suhtes.
8. Töö ei tohi alkoholi juua, peale veini, õlu, siidri, pirnisiidri ja fermenteeritud meejoogi
Seaduses on sätestatud ka see, et ülemused peavad alluva koju saatma, kui viimane on purjus, seega ülemäära neid erandeid siiski tarbida ei tasu.
9. Surnud inimesega tohib abielluda
Seadus pärineb 1959. aastast, kui Lõuna-Pransusmaal purunes üks tamm ning tekkinud uputuses hukkus 420 inimest. Ühest hukkunust jäi maha ka rase naine ning seega kehtestas toonane president Charles de Gaulle seaduse, et nad võiksid abielluda. Siiski küsivad ametivõimud tõendeid, et enne surma oli paaril plaanis abielluda.
10. Prantsuse vanemad võivad oma täiskasvanud lastel keelata abielluda
Seadus on Prantsusmaal kehtinud juba Napoleoni aegadest, kuid leiab ka nüüdisajal kasutust. 2010. aastal andis avalduse oma poja abiellumise vastu perekond, kes oli veendunud, et Hiina päritolu naine, kellega nende laps soovis leivad ühte kappi panna, tegi seda vaid selleks, et teda maalt välja ei saadetaks.
11. Kõigil prantslastel peab kodus olema heinapall
Heinapall oli kunagi vajalik juhuks, kui Prantsuse kuningas peaks mööda sõitma ning tema hobune tahaks süüa. Praegusel ajal ei ole enam kuningat ja president ei sõida hobusega, mistõttu on ettekirjutus üsna kasutu, kuid see on siiski endiselt veel seadus.
12. Rahatšeki võib kirjutada ükskõik millisele paberile
Kui soovid kellelegi rahatšeki anda, siis võib selle info kirjutada kas või vetsupaberile. Suure tõenäosusega ei ole pank sellist tšekki küll nõus vastu võtma, kuid seadust järgides on selline tšekk igati kehtiv.
13. Lahutada võib ka juhtudel, kui kaaslane suitsetab liiga palju või on liialt huvitatud jalgpallist
Petmist peetakse piisavaks aluseks lahutuse sisseandmiseks, kuid petmise all nähakse ka intellektuaalset petmist, mistõttu võib lahutust nõuda ka juhtudel, kui kaaslane veedab liialt aega suitsetades, jalgpalli mängides, kohaliku preestriga jutustades või telefoniseksi harrastades.
14. Naine peab küsima luba, kui ta tahab end meheks riietada
Luba peab selleks küsima politseilt ning ilmselt seetõttu käivadki enamik naised endiselt veel kõrgete kontsade ja seelikutega, sest loa küsimine oleks lihtsalt liiga tüütu.
15. Prügikastid ja tuhatoosid on Pariisis külmrelvad
Veidra seaduse kohaselt puutuvad kõik prantslased igapäev külmrelvadega kokku ja seavad nii ehk enda elugi ohtu.


description: Igas kultuuris on omad veidrused, millest mõned paistavad rohkem välja kui teised.

title: Üheksa ameeriklaste veidrust, mis ajavad välismaalased segadusse

maintext:
Ameerika Ühendriike väisab igal aastal ohtralt turiste ning paljud neist on nõus, et ameeriklastel on mõned veidrad kombed. Huffington Post on internetiavarustest kokku kogunud ameeriklaste kombed, mis välismaalased veidi naerma ajavad.
1. Portsjonite suurus- portsjonid on nii suured, et tihti saab ühest ameeriklase taldrikust söödud kaks välismaalast.
2. Hiiglaslikud autod - tundub, et Ühendriikides väikeseid autosid ei müüdagi, sest kõik on hiiglaslikud kastiautod.
3. Lõputult toitu ja spordivõistluseid - mõnel spordiüritusel käies tundub pigem, et oled sattunud söögiorgiale, sest igalt poolt saab kiirtoitu soetada ja keegi end ka tagasi ei hoia.
4. Arvamus, et kõik on pidanud keelt õppima - paljud šotlased ja inglased on saanud ameeriklastelt julgustavaid kommentaare, et nende inglise keel on väga hea ja nad peaksid õppimist kindlasti jätkama.
5. Suhkur sobib kõigega - Ühendriikides võib olla üsna keeruline tervislikult toituda. Väga paljud toidud on fritüüritud või praetud. Sageli juhtub ka nii, et kui tellid salati, saad kõrvale tasuta jäätise.
6. Pangaautomaadi drive-in - pangas käimine toimib samamoodi nagu McDonald'sisse minek, sõidad lihtsalt autoga akna juurde ja kõik mured saavad lahendatud.
7. Laadad - laatadel saab maitsta veidraid roogasid. Iowa osariigis visati fritüüri isegi känakas võid, mida siis kohalikud hea meelega sõid.
8. Vahed vetsuustel - avalikes käimlates on vetsukabiinide ustel alati suured vahed sees ning sealt on väga lihtne läbi näha.
9. Jootraha - Ühendriikides lisatakse kümne protsendiline jootraha tihti automaatselt arvele, ilma, et selle eest sind hoiatatakse või et see hindades kuidagi kajastuks.


description: Selle aasta presidendivalimised on kujunenud üheks pingelisemaks Ameerika ajaloos, kuid ameeriklased, kes on kahelnud, kas osta lennupiletit, võivad seda teha mureta.

title: Kuidas mõjutab Ühendriikide presidendivalimiste tulemus lennuplaane?

maintext:
Täna selgus Ameerika uus president, kelleks on Donald Trump. Paljud ameeriklased aga arvavad, et Trumpi poliitilised lubadused võivad edaspidi rikkuda suhted teiste riikidega, mis tõkestab ka reisimist, vahendab Travelpulse.
Travelzoo tehtud uuring näitas, et kaks kolmandikku osalenud ameeriklastest jätkab samas vaimus reisimist ka järgneval aastal.
Reisimist jätkavate inimeste arv on paljulubav, kuid siiski on ameeriklased mures pikaajaliste kõrvalmõjude pärast, mida ebatavalised valimised endaga kaasa võivad tuua. 69 protsenti vastanutest tunnistavad, et muret tekitab ülemaailmne nägemus ameeriklastest pärast selliseid valimiskampaaniaid.
Kui aga jutuks tuleb valimistega kaasneva hulluse eest põgenemine, siis üks kolmandik vastanutest on arvamusel, et Kanada on valimistest kõige suurema kasu saanud, tõustes üheks eelistatuimaks reisikohaks ameeriklaste seas.


description: Kui tavaliselt kogutakse raha selleks, et reisida või selleks, et osta endale oma korter, siis nüüd saab need kaks huvi omavahel ühendada.

title: Uus trend: osta korter kruiisilaeval

maintext:
Kruiisilaevadele korterite ostmine on muutumas järjest populaarsemaks. «Elamulaeva» nime all tuntud kruiisilaevad on erinevad turistilaevadest, kuhu tavaliselt püsivat kodu endale osta ei saa. Neist vanim asus seilama juba 2002. aastal, vahendab Insider.
Selliseid elamulaevasid ehitatakse aga järjest juurde. Varsti on valmimas kaks hiiglaslikku laeva, kus korteri hinnad jäävad 308 000 ja 1,1 miljoni euro vahele. Valikuvõimalus on suur ning soetada võib endale klassikalise kolme toalise, kui ka suure katusekorteri. Lisaks tuleb maksta iga aasta ka hoolduskulude eest, mis vastavalt korteri suurusele võivad samuti ulatuda tuhandetesse eurodesse.
Lisaväärtust sellisele omapärasele lahendusele annab seegi, et kuna laev on tegelikult reisijate kollektiivomand, siis saavad nemad ka üheskoos otsustada, kuhu tuleb sõita. Sel aastal peatud elamulaev The World 104 sadamas 30. erinevas riigis.
Laevaelanike keskmine vanus on üle 64, kuid 35 protsenti korteriomanikest on alla 50. Enamik neist kasutab kortereid teise eluasemena ning laeval viibitakse nii vaid paar kuud korraga. Ülejäänud ajal saab korteri välja rendile.


description: Inimestel on hobiks koguda erinevaid lahedaid asju, kuid see mees jääb oma kogutud kollektsiooniga eriti silma.

title: Mees kogub reisidelt omapäraseid tasse


description: Austraalia politsei on alustanud uurimist, kuna libakõne teinud mees sundis pilooti vastavalt oma korraldustele käituma.

title: Libakõned pilootidele tekitavad lennujaamades segadust

maintext:
Virgin Australia lennuk oli kõigest 80 meetri kaugusel maandumisrajast, kui ta sai väidetavalt lennujuhilt käsu maandumine katkestada ning kurssi muuta. Helistaja oli lennujuhi kutseloata anonüümne inimene, kelle asukoht on seni veel tuvastamata, vahendab Telegraph.
Intsident leidis aset oktoobri lõpus, kuid see ei olnud sel perioodil ainuke. Kahe nädala jooksul tehti Melbourne'i kahele lennujaamale 15 sarnast kõnet. Politsei usub, et lennutorni sagedusele lülitumiseks kasutatakse kaasaskantavat raadiot ning selle abil sekkutakse lennujuhtide ning pilootide vestlusesse.
Ametivõimud väidavad, et mingit riski turvalisusele ei ole ning kedagi ei ole veel ka arreteeritud.
Veel samal päeval helistas sama isik uuesti, teeseldes seekord väikelennuki pilooti, kes on hätta sattunud. Seekord teavitas ta lennujuhtimistorni mootoriprobleemidest. Seekord sai aga lennujuht aru, et tegu on võltskõnega ning palus seega ka kõikidel pilootidel seda teadet eirata.
«See tekitab suurt muret. Lennuturvalisus on esmatähtis ja kui volitamata isik edastab illegaalseid ülekandeid lennujaama lähistel võib see tekitada segadust ning lõppeda halvasti,» rääkis Virgini pilootide assotsiatsiooni president John Lyons.
Selliseid juhtumeid tuleks võtta väga tõsiselt. «Kui lennukil palutakse ringile minna ja piloot saab need juhised kätte, siis ei ole tal muud võimalust, kui seda käsku täita,» lisas ta.
Libakõnede tegemine ei nõua erilist tehnikat, kuid seni ei ole sellest lihtsalt ühtegi probleemi tekkinud, rääkis New South Walesi ülikooli lennundusoperatsioonide direktor Brian Horton.


description: Tavareisijate suurimaks ebameeldivuseks võib olla see, kui üks kaasreisijatest otsustab oma toolist voodi teha. Seda loomulikult juhul kui reisijaks pole armas lapsuke.

title: Vaata: kohver muutub sekundiga hälliks

maintext:
Turule on tulnud uus seadeldis, mis teeb lendamise lastele mugavamaks. Kohvrilaadne toode muutub üsna kiiresti ilma suurema vaevata voodiks, mille saab kinnitada lennukiistmele ning kuhu laps saab end magama sättida, vahendab TravelPulse.
Algne idee tuli looja 8-aastaselt tütrelt, kui vanemad märkasid kuidas laps lennul olles und ei saanud. Lõpuks uinudes oli pool lapse keha toolil ja ülejäänud vanemate süles. Uus lastevoodi aitab aga öö lennukis kõigi jaoks mugavamaks muuta.
Lapsed saavad kokkupantavasse voodisse panna ka oma asju ning seda kasutada kohvrina. Voodi kaasa võtmine on seega nii lõbus kui ka kasulik.
Bedboxi maksab 152 eurot ning seda on võimalik internetist tellida.
Vaata videost, kuidas kaasaskantav voodi toimib.


description: Kuigi võib tunduda, et talveväsimuse viib hetkega ära mõnus puhkus päikese all, ei pruugi see olla kõige parem lahendus.

title: Kuidas kõige paremini talvemasendusest üle saada?

maintext:
Hoopis olulisemaks päikesepaistelisest ilmast on see, kui palju saab inimene seda päevas nautida. Alati ei sõltu kõik soojast ilmast, vaid päeva kestusest, vahendab Lonely Planet.
Seega järgmine kord reisi planeerides tuleks vaadata, millises paigas kestab päev kõige kauem ning mitte rõhuda sihtriigi temperatuuripügalatele. Brigham Youngi ülikoolis tehtud uuringust selgus, et inimeste meeleolu ei mõjutagi nii väga vihmased, liialt soojad ilmad või kõrge saastatusega linnad.
Kuigi eeldati, et need faktorid mõjutavad inimese meeleolu kõige enam, siis selgus, et seos on olemas hoopis meeleolu ja päeva pikkuse vahel, sõltumata sellest, milline ilm sel perioodil puhkamispaigas valitses.


description: Kui sa oled väsinud inimestega ajaveetmisest, siis see Šoti saar on mõeldud sulle.

title: Saar, kus elab ponisid rohkem kui inimesi


description: Eestlased valisid kõige romantilisemaks sihtkohaks Madliivid, teise koha pälvis Hawaii.

title: Vaata, millised on eestlaste arvates kõige romantilisemad sihtkohad!

maintext:
Reisiportaal Reisidiilid.ee viis läbi küsitluse oma külastajate hulgas, et selgitada välja kõige romantilisem sihtkoht. Esikoha sai seekord 3219 häälega Maldiivid, millele järgnesid suure vahega Hawaii, Bali ja Santorini.
Hääletuse tulemused näitavad, et just kauged ja eksootilised saared on eestlaste reisiunistuste seas esikohal.
Romantiliste reisisihtkohtade paremik:
1. Maldiivi saared, Maldiivid - 3219 häält
2. Hawaii saared, USA - 2009 häält
3. Bali saar, Indoneesia - 1967 häält
4. Santorini saar, Kreeka - 1908 häält
5. Cinque Terre piirkond, Itaalia – 1606
6. Pariis, Prantsusmaa – 921 häält
7. Praha, Tšehhi 654 häält


description: Dubai lennujaam on üks maailma suurimaid ning viimase aasta jooksul on ta pidanud droonide tõttu tegevuse peatama juba kolmel korral.

title: Droonide peletamiseks võetakse kasutusele radikaalsed meetodid

maintext:
Iga minut, mil lennujaam on suletud, kaotab lennujaam umbes miljon dollarit. Viimane sulgemine leidis aset oktoobri lõpus ning see kestis kokku 90 minutit. Selle tõttu saadeti teistesse lennujaamadesse 22 lendu, vahendab Travel and Leisure.
Nüüdseks on neil aga hing täis saanud ning Dubai lennujaam asus katsetama droonijahtijat. Tegu on väikese puldiga juhitava lennukiga, mis kinnitab ennast ebaseaduslike droonide külje ning sõidab nendega kaasa.
Selle abil leitakse üles drooni omanik. Jahtija salvestab omaniku koordinaadid ning see info edastatakse politseile. Kui katsetused lähevad edukalt, siis ilmselt võtab lennujaam juba selle aasta lõpuks kasutusele terve jahtijate sõjaväe.
Drooniga Dubais lendamine võib lennutajale kalliks maksma minna. Trahvid algavad 117 eurost, kuid karmimate rikkumiste eest võib rahakotti kergendada ka 24 000 euro võrra.
Pärast oktoobri lõpus aset leidnud intsidenti pöördus Emiratesi lennufirma Dubai linnavõimude poole ning palus teema põhjalikumalt käsile võtta. Enam kui pooled teistesse lennujaamadesse suunatud lennukitest kuulusid Emiratesile.
Hollandis kasutatakse sama eesmärgi täitmiseks aga valgepea-merikotkaid, kes liiga kaugele tükkinud drooni lihtsalt kinni napsavad.


description: Kuigi enamik inimesi peab end ilmselt väga terviseteadlikuks, peseb alati käsi enne söömist või pärast tualetis käimist, siis on mõningad väga ebameeldivad asjad, mida teeme tahtmatult.

title: 7 rõvedat asja, mida reisides tahtmatult teed

maintext:
Need tegevused kaasnevad just reisimisega ning tihti teeme neid täiesti tahtmatult, mõtlemata, et see võib olla kuidagi ebahügieeniline, vahendab TripAdvisor.
1. Turvakontrolli paljajalu läbimine - kuigi turvakontrollis pakutakse sageli kilest sussikesi, siis paljud keelduvad sellest võimalusest ning lähevad kontrollist paljajalu läbi. Mõtle vaid inimestele, kes kõik on sealt samast varem paljajalu läbi käinud ning ilmselt ei ole vahepeal keegi neid põrandaid pesnud. Hea oleks vähemalt sokidki kaasa võtta, mida siis ajutiselt jalga tõmmata.
2. Pärast turvakontrolli ei pesta käsi - turvakontrollis antakse asjade panemiseks väikesed kastid, kuid enne sind on sinna kasti asetanud oma asju tuhanded teised reisijad. Muuhulgas on sinna tee leidnud kindlasti ka jalanõud. Today läbiviidud uuringust selgus, et nendest kastidest leiab hulgaliselt kahjulikke baktereid ning isegi väljaheiteid.
3. Juuakse joogipurskkaevudest - kuigi see võib tunduda hea moodus, kuidas soodsalt janu kustutada, siis on tõestatud, et tihti on avalikel joogipurskkaevudel rohkem baktereid, kui keegi suudab kokku lugeda, mistõttu oleks mõistlikum siiski kas endale veepudel osta või siis vana kusagil mujal täita.
4. Telefoni kasutamine söömise ajal - söömise ajal võib telefonist meelelahutuse otsimine tunduda ahvatlev, eriti kui einestad üksi. Siiski on uuringud tõestanud, et telefoni ekraan on üsna räpane ning kui näpid oma nutiseadet ja siis haarad leiva järele ei ole see üldse hügieeniline.
5. Plätusid ei kasutata - plätusid kasutatakse tavaliselt silmnähtavalt avalikes paikades nagu hostelite vannitoad või jõusaalid, kuid keegi ei tule selle peale, et sama võiks teha ka hotellitoas. Kuigi tube koristatakse pidevalt ei ole see piisav ning enda kaitseks võiks siiski plätud jalga jätta.
6. Kasutad hotelli telekapulti - kuigi hotellitoad küüritakse alati ilusti puhtaks, siis pult on küll asi, mis enamikest koristajatest puutumata jääb. Houstoni ülikoolis läbi viidud uuringust selgus, et telekapult on hotellitoas üks mustemaid asju.
7. Lennuki tualeti paljajalu kasutamine - ühtegi teise avalikku tualetti ilmselt keegi paljajalu ei mindaks, kuid millegipärast tehakse seda lennukis. Lennukit tabab aeg-ajalt turbulents, inimesed on unised või veidi vintis, mistõttu ei pruugi sihtimine ning enda järgi koristamine alati kõige täpsem olla. Seega, kui külastada tualetti paljajalu või sokkis, võtad sealt endaga kaasa kõik jäägid, mis eelnevad reisijad on endast maha jätnud.


description: Kruiisireisid on muutumas järjest populaarsemaks ning seda ka teenitult, sest ilmselt pole paremat viisi nii lühikese ajaga külastada nii paljusid sihtkohti.

title: 19 tõeliselt veidrat fakti kruiisilaevadest

maintext:
Kruiisilaevad on laiema avalikkuse jaoks veel üsna salapärased, mistõttu on ilmselt nii suures osas säilinud ka nendega kaasas käiv romantika. Küll on ka nende laevadega ohtralt seikasid, mis panevad imestama, vahendab The Daily Meal.
1. Kruiisilaev ülikooliks
Pärast orkaan Katrinat, mis laastas Ameerika Ühendriike 2005. aastal, jättis peavarjuta teiste hulgas ka ohtralt üliõpilasi. Tulane ülikool tuli välja aga omapärase lahendusega ning nii toodi kohale kruiisilaev. MV Dream toodi Mississippi jõele Euroopast ning sinna asusid viieks kuuks elama vähemalt 150 õpilast.
2. Kummituslaev kuskil ookeani avarustes
MV Ljubov Orlova ehitati 1976. aastal Jugoslaavias ning seda kasutati 30 aastat Antarktika kruiisidel. Seejärel jäi laev aga vanaks ning 2012. aastal müüdi laev osadeks. Enne kui see jõuti aga juppideks võtta, pääses laev sadamas kai küljest lahti ning triivis merele. 2013. aasta veebruaris sai laeva üle kontrolli Kanada, kelle peamiseks mureks oli turvalisus, sest laev triivis rannikule liialt lähedale. Siis suunati see aga taas rahvusvahelistesse vetesse ning seejärel jäeti merele triivima. Viimati nähti laeva kuu hiljem 1300 meremiili kaugusel Iirimaa rannikust, kuid laev seal kunagi ei randunud.
Ühtlasi on levinud kuulujutud, et Orloval elab hulgaliselt kannibalistlikke rotte ning, et laevalt on tulnud ka pärast kadumist paar korda mõned õrnad abikutsungid.
3. Inimesed kaovad
Kruiisilaevadelt kipuvad inimesed mõnikord jäljetult kaduma. Sageli on tegu vette kukkunud reisijatega, kuid nii mõnelgi juhul ei ole suudetud kunagi tuvastada kadumise põhjust. Aastatel 2000-2013 kadus jäljetult kruiisireisi ajal kokku 200 inimest. Siiski ei kao kõik vette kukkunud reisijad igaveseks ookeaniavarustesse. Samal ajavahemikul päästeti vähemalt 10 inimest, kellest üks oli vees hulpinud hämmastavad 18 tundi.
4. Käimas on Titanic II ehitus
Ideega ehitada täielik Titanicu koopia ning saata see seilama on mitmete peas keerelnud juba alates 1997. aastast, kui kinolinadele jõudis laevahuku ainetel tehtud film. 2015. aasta lõpus teatas Austraalia miljardär Clive Palmer, et on laeva ehitusega alustanud ning see asub seilama juba 2018. aastal.
5. Võta veri kaasa
Laevaarstidel ei ole mõtet kaasa võtta doonoriverd lihtsalt igaks juhuks, sest suure tõenäosusega ei lähe kellelgi seda vaja. Siiski, kui peaks tekkima selline erakordne olukord, paluvad arstid abi tuhandetelt kaasreisijatelt, kes seal samas koha peal oleksid nõus verd annetama.
6. Kuulsad kokad rokivad laevadel
Kui tundub, et kruiisilaevadel saab ainult sööklatoitu, siis see ei vasta tõele. Laevarestoranides pannakse väga suurt rõhku kvaliteetsele toidule ning sealsed maitsed teevad sageli silmad ette ka konkurentidele kaldal. Mitmed kuulsad kokad on asunud seilama kruiisilaevadel ning avanud seal ka oma signatuurrestorane. Jamie Oliver, Guy Fieri ja Nobuyuki Matsuhisa on vaid mõned kuulsad nimed, kes kruiisilaevade restoranide eest vastutavad.
7. Hiiglaslik looduslik jalajälg
Kruiisilaevadega reisimise peamiseks võluks on just värske õhu ja sinise ookeani nautimine. Tegelikult aga teevad kruiisilaevad end ümbritsevale keskkonnale väga palju kahju. Selliste hiigelsõidukite liikuma panek nõuab tohututes kogustes kütust. Lisaks toodab reisilaev, kus elab 6000 inimest, 800 000 liitrit reovett nädalas, millest enamus saadetakse otse ookeanivette.
8. Jää laevale
Kruiisilaevaga reisile minek võib sageli olla üsna kulukas, eriti kui ei ole valitud kõik hinnas paketti, mis kataks ka joogid. Seega tuleb basseiniääres vedeledes iga kokteili eest eraldi maksta ja tihti võib hind olla üsna krõbe. Siiski lühemate kruiiside puhul, näiteks Tallinnast Stockholmi, on lood hoopis teised. Siis on joogid odavamad ning sageli on mõistlikum ööbidagi laeval, selle asemel, et endale mandril mõnd head ja soodsat voodit leida.
9. Erinevad lipud
Laevadel lehvivad lipud ei lähe sageli kokku sellega, kust teele asutakse või mida peetakse laeva kodusadamaks. Tihti lehvivad laeval hoopis Panama või Libeeria lipud, isegi kui kruiis sealt isegi mitte lähedalt ei möödu. Põhjus selleks on aga lihtne, kodusadamas võivad olla reeglid üsna karmid ning kui kõiki neid reegleid järgida ei soovita, saab oma laeva panna lihtsalt teise riigi lipu all sõitma.
10. Surnukuurid laeval
Igal aastal reisib kruiisilaevadel üle 20 miljoni reisija, mistõttu on ilmselt paratamatu, et mõni neist ka reisi jooksul sureb. Kuigi tavaliselt saadetakse surnukeha lähedastele juba järgmisest sadamast, siis väikeste saarte vahel reisides või arengumaades võib see osutuda keeruliseks. Seetõttu on enamikel kruiisilaevadel ka surnukuurid, kuhu mahub kuni kolm surnukeha.
11. Teid jälgitakse
Kruiisilaevad on üüratult suured ja pardal on korraga meeletult palju inimesi, mistõttu peab juhtkond pidevalt silma peal hoidma, mida ajutised elanikud teevad. Kaamerad on kõikjal ning osa nendest oskavad ka inimesi loendada. Ettevõtted kasutavad saadud infot, et näha, mis kellaajal käiakse kõige rohkem einestamas, samuti, et mõista, millised pakutud tegevustest on kõige populaarsemad ja, et üldiselt vaadata reisijate liikumist.
12. Siia tullakse pensionile
Vanaduses lähevad paljud inimesed elama vanadekodusse, et veeta päevasid mugavamalt. Vanadekodule sarnaselt on ka kruiisilaevadel alati olemas arstiabi, keegi koristab ja küpsetab sinu eest ning lisaks pakutakse välja ka huvitavaid tegevusi. Üllatavalt on kruiisireisimine teinekord isegi odavam, kui mõnes paigus vanadekodus viibimine, mistõttu on paljud pensionärid otsustanud kolida hoopis laevale.
13. Piraadid on tõsiseks probleemiks
Piraadid ei ole ohuks ainult tankeritele vaid ka kruiisilaevadele. Seetõttu on laevadel, mis peavad reisima Somaalia ranniku lähistel, spetsiaalsed vee- ja helikahurid, millest viimased suudavad inimese kuulmist jäädavalt kahjustada isegi 300 meetri kauguselt.
14. Mõned töötavad justkui tasuta
Arengumaades on probleem eriti suur, sest sealsed elanikud on pea kõigeks valmis, et saada tööd kruiisilaeval. Tihti maksavad nad vahendajatele üle tuhande euro, et pääseda vaid intervjuule ning lõpuks siis loodetavasti ka tööpakkumine. Seejärel tuleb neil endil maksta enda tööriietuse ning lennupiletite eest, mis võib üsna kalliks maksma minna. Seetõttu peavad nad esialgu justkui tasuta töötama enne kui nad lõpuks kõik need kulutused tasa teenivad.
15. Meeskond kasutab koodi
Meeskond kasutab omavahel suhtlemiseks koodi, et mitte ilma asjata reisijad ärevusse ajada. Koos Alpha tähendab, et kuskil laevas on vaja arstiabi, Bravo, et kuskil on tulekahju. Lapse kadumisele viidatakse kood Adamiga ning kood Oscar viitab üle parda kukkunud reisijale.
16. Toidu kogus on meeletu
Ilmselt ei tule see üllatusena, et toidukogused on kruiisilaevadel meeletud. Siiski on jahmatav seda näha statistikas. Laeval America's Eurodream süüakse päevas 1550 värsket muna. Carnival Dreamil süüakse igal nädalal 28 730 krevetti. Seitsme päevase kruiisi jooksul kasutatakse Fantasia laeval 2000 erinevat retsepti.
Veel hämmastavamad on kogused tonnides. Crystal Symphony laeval kulub 10-päevasel kruiisil kokku 60 tonni toitu, mis kõik laetakse laevale lahkumise päeval. P&O Ventura 14-päevasel kruiisil serveeritakse kokku 171 840 einet.
17. Kasutu korsten
Kui vaadata tähelepanelikult vanu fotosid, siis on näha, et neljast korstnast suitsevad vaid kolm. Tegelikult ei olnudki enamikel laevadel neljandat korstnat vaja, kuid kuna see sai kiiruse, turvalisuse ja võimsuse sümboliks, hakkasid insenerid sagedamini ka üleliigseid korstnaid lisama.
18. Solomoni saarte laevahukk
2000. aasta aprillis sattus MS World Discover Solomoni saarte lähistel merehätta, sest see sõitis kaardistamata kivi otsa. Laevale tungis ohtralt vett, mistõttu vajus see ka tugevasti kreeni. Lähedal oli aga katamaraan, mis kõik reisijad turvaliselt maale toimetas. Seejärel viidi kreenis laev Rodericki lahe sadamasse. Kui sellele sinna hiljem aga järgi mindi, siis oli laev tugevasti rüüstatud. Kodusõjas võitlevad kohalikud olid laevast kaasa viinud kogu toidu, varustuse ja isegi elektroonika. Seetõttu jäetigi laev sinna ning see seisab seal tänase päevani. Praegu on laev pigem turismiatraktsiooniks, mida mööduvatelt kruiisilaevadelt näidatakse.
19. Titanic ei olnud üldse suur
Tolle aja mõistete järgi oli Titanic muidugi väga suur laev, kuid tänapäeval jääb ta paljude teiste varju. Titanic mahutas 2224 reisijat ning oli 268 meetrit pikk. Tänapäeva kõige suurem kruiisilaev Harmony of the Seas mahutab 8185 reisijat ning on 362 meetrit pikk.